Datuk Ahmad Terrirudin memulakan tugas hari ini

PUTRAJAYA, 6 September- Peguam Negara yang baharu dilantik Datuk Ahmad Terrirudin Mohd Salleh memulakan tugas rasminya di Putrajaya, hari ini.Beliau mendaftar masuk kehadiran menerusi sistem dalam talian sebaik sahaja tiba di Jabatan Peguam Negara (AGC) pada pukul 8.15 pagi.Kehadirannya disambut Peguam Cara Negara II, Datuk Almalena Sharmila Johan serta ketua-ketua bahagian AGC."Terima kasih kepada Yang di-Pertuan Agong, atas pelantikan saya sebagai Peguam Negara dan termasuklah Kerajaan Malaysia kerana melantik saya sebagai Peguam Negara dan Insy-Allah, saya akan laksanakan amanah dan tanggungjawab yang diberikan dengan sebaik mungkin,"kata Ahmad Terrirudin, di sini.

(Peguam Negara Datuk Ahmad Terrirudin Mohd Salleh)

Terdahulu pelantikan Ahmad Terrirudin mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selaras Fasal (1) Perkara 145 Perlembagaan Persekutuan.Pelantikannya sebagai Peguam Negara sekali gus mengembalikan kedudukan lantikan jawatan itu dalam kalangan pegawai kanan Jabatan Peguam Negara.


Banjir kilat di Tapah, satu PPS dibuka

TAPAH, 6 September- Sebuah Pusat Pemindahan Sementara (PPS) di Chenderiang, Tapah dibuka ekoran banjir kilat yang berlaku malam tadi.Seramai enam penduduk terjejas banjir daripada dua keluarga dipindahkan ke PPS Dewan Serbaguna Kampung Haji Tahir pada pukul 12.30 malam tadi.Menurut Laporan Harian Pusat Kawalan Operasi Bencana Daerah (PKOB) Negeri, hujan lebat berterusan menyebabkan kediaman penduduk di Kampung Pasir Temoh dinaiki air.Sementara itu, data Jabatan Pengairan dan Saliran (JPS) menunjukkan paras Sungai Kinta di Weir Tanjung Tualang melepasi paras amaran pada pukul 7.45 pagi tadi.Data berkenaan turut memaklumkan dua sungai merekodkan paras waspada iaitu Sungai Bidor dan Sungai Slim.


Tiada campur tangan dalam kes Zahid - PM

JAKARTA, 6 September - Perdana Menteri, Datuk Seri Anwar Ibrahim menegaskan beliau tidak mencampuri keputusan mahkamah untuk melepas tanpa membebaskan (DNAA), Timbalan Perdana Menteri, Datuk Seri Dr Ahmad Zahid Hamidi daripada semua 47 pertuduhan dihadapinya.Anwar berkata, Jabatan Peguam Negara memiliki kuasa penuh terhadap kes itu dan jabatan itu juga sudah membuat penjelasan mengenainya.

"Jaksa agung (peguam negara) ada wewenang (kuasa) sepenuhnya dan diberikan alasan-alasan. Saya berikan wewenang kepada jaksa agung, kerana dia bicara tentang 200 halaman permohonan baharu oleh Datuk Seri Ahmad Zahid, ini keputusan jaksa agung jadi saya tidak campur," katanya.Anwar berkata demikian kepada pemberita kepada selepas majlis 'Temu Anwar' di sini, pada Selasa.Sementara itu, Anwar berkata puluhan ribu Tenaga Kerja Indonesia (TKI) di Malaysia yang tidak mempunyai dokumen telah dihantar pulang.Beliau berkata, meskipun soal dokumen hal yang serius, kerajaan Malaysia tetap menanganinya dengan baik, tanpa pendakwaan di mahkamah."Dokumen itu satu hal yang serius tetapi yang tidak ada dokumen kami tangani dengan baik. Kalau sudah ditangkap kemudian dihantar pulang dan kita percepatkan proses itu," katanya.Perdana Menteri ditanya oleh media tempatan mengenai proses kemajuan dalam menguruskan masalah TKI di Malaysia, selepas kunjungan Presiden Indonesia, Joko Widodo ke Malaysia pada Jun lepas.


PRK Pulai: Polis siasat 'fatwa' politik Muhyiddin

KUALA LUMPUR, 5 September- Polis diraja Malaysia (PDR) mengesahkan menjalankan siasatan terhadap Tan Sri Muhyiddin Yassin berhubung isu 'fatwa' politik dengan menyifatkan tindakan mengundi bekas speaker Dewan Undangan Negeri Johor, Suhaizan Kayat sebagai haram. Kenyataan tersebut dibuat semasa ucapan kempen pilihan raya kecil (PRK) Pulai di Kempas, Johor pada 2 September 2023.Pengarah Jabatan Siasatan Jenayah Bukit Aman Datuk Seri Mohd Shuhaily Mohd Zain berkata berkata, setakat ini, dua laporan polis diterima atas isu yang sama."Temujanji untuk rakaman percakapan bawah Seksyen 112 Kanun Tatacara Jenayah terhadap Pengerusi Perikatan Nasional itu ditetapkan pada 11 September 2023 di pejabat beliau di Bangunan MIDA, KL Sentral, Kuala Lumpur oleh Unit Siasatan Jenayah Terkelas, bahagian pendakwaan / undang-undang (D5), Jabatan Siasatan Jenayah, Bukit Aman,"katanya dalam satu kenyataan.Terdahulu, sewaktu berucap pada ceramah PN di Kempas, Johor Bahru, Presiden Bersatu itu telah 'menjatuhkan' hukum haram untuk mengundi Suhaizan yang juga calon Pakatan Harapan (PH) dalam PRK itu, Sabtu ini.Sementara itu, jelas Datuk Seri Mohd Shuhaily, siasatan terhadap Presiden PAS Tan Sri Abdul Hadi Awang yang menyentuh institusi diraja dengan mempertikai kuasa lembaga pengampunan telah lengkap."Sepanjang tempoh berkempen mulai 28 Ogos sehingga 5 September 2023, satu kertas siasatan dibuka melibatkan isu 3R iaitu berkaitan ucapan Tan Sri Abdul Hadi Awang yang menyentuh institusi diraja dengan mempertikai kuasa Lembaga Pengampunan."Siasatan telah lengkap dan kertas siasatan akan dirujuk ke pejabat peguam negara selari dengan peruntukan Perkara 145 (3) Perlembagaan Persekutuan dalam tempoh terdekat.Tambah Datuk Seri Mohd Suhaily, orang ramai dinasihatkan agar menjadi pengguna media sosial yang bijak dan tidak menggunakan platform tersebut dengan menyalahi undang-undang."Tindakan tegas akan diambil terhadap mana-mana pihak yang bertindak dalam apa jua cara sehingga boleh menjejaskan ketenteraman awam dan keselamatan negara,"katanya.

(Pengarah JSJ Bukit Aman, Datuk Seri Mohd Shuhaily Mohd Zain)


Konvoi Kembara Kenali Borneo menuju Kota Kinabalu pada hari keempat

KUNDASANG, 6 September- Kembara Kenali Borneo pada hari keempat dijadual meneruskan perjalanan dari Kundasang dalam daerah Ranau menuju ke Kota Kinabalu, hari ini.Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah dijadual singgah di Pekan Nabalu di sini, sebelum meneruskan perjalanan ke Kota Kinabalu.Di ibu negeri Sabah itu, Al-Sultan Abdullah dijadual merasmikan Kompleks Mahkamah Syariah Negeri Sabah, sementara Tunku Azizah dijadual melawat Jabatan Penjara.Seri Paduka berdua kemudian dijadual menghadiri Majlis Santapan Malam Kerajaan Negeri Sabah di Pusat Konvensyen Antarabangsa Sabah, Kota Kinabalu sebelum mengakhiri hari keempat jelajah berkenaan.Kembara Kenali Borneo dari 3 hingga 13 Sept bermula di Tawau, Sabah dan berakhir di Telok Melano, Sarawak sejauh 2,154 kilometer menelusuri Lebuhraya Pan Borneo yang menghubungkan Sabah, Sarawak serta Brunei.- BERNAMA


Kontraktor wajib berdaftar dengan CIDB

KUALA LUMPUR, 5 September- Kementerian Perumahan dan kerajaan tempatan (KPKT) melalui Pihak Berkuasa Tempatan (PBT) perlu memainkan peranan untuk mewajibkan kontraktor pembinaan supaya berdaftar dengan Lembaga Pembangunan Industri Pembinaan Malaysia (CIDB).Menurut Timbalan Perdana Menteri Datuk Seri Fadillah Yusof setakat ini perkara itu telah dipersetujui KPKT namun penguatkuasaannya belum lagi dilaksanakan.Syarat wajib tersebut bagi memastikan kontraktor terlibat berkemahiran serta kualiti kerja yang dilakukan mencapai piawaian ditetapkan."Sebab itu kontraktor yang ingin melakukan kerja-kerja pengubahsuaian ini perlu berdaftar dengan CIDB."Seperti yang kita boleh lihat, mereka yang mempunyai kelayakan boleh melakukan kerja tersebut termasuk pekerja asing. Sekiranya dulu mereka sebagai pekerja tetapi sekarang mereka juga majikan," katanya semasa berucap pada Majlis Makan Malam Sempena Perasmian Mesyuarat Agung Tahunan Persatuan Kontraktor Bumiputera Malaysia kali ke-4 di ibu negara.Pada Majlis itu Fadillah turut menyampaikan Anugerah Kontraktor Muda cemerlang kepada enam kontraktor dalam persatuan itu.


Masyarakat sivil tidak boleh disamakan dengan konsep MADANI

JAKARTA, 5 September- Peranan masyarakat sivil atau Civil Society tidak boleh disamakan dengan konsep MADANI kerana ia merupakan satu entiti sosial yang bergerak sendiri dan mahu mengubah sesuatu kepada yang lebih baik.Menurut Perdana Menteri Datuk Seri Anwar Ibrahim ianya berbeza kerana masyarakat MADANI menekankan aspek kemampanan, kesejahteraan, daya cipta, hormat, keyakinan dan ihsan.Anwar juga memaklumkan konsep berkenaan bukan sahaja perlu difahami oleh masyarakat malah pemerintah juga perlu mendalaminya seperti memberikan kepercayaan antara kerajaan dengan rakyat."Konsep tersebut merupakan konsep yang perlu difahami oleh masyarakat sivil termasuk pemerintah. Tanggungjawab itu sebenarnya kepada kepemimpinan yang tegas. Ia bukan sekadar berbicara tentang rasuah, pemeras dan penindasan."Ia turut merangkumi keadilan sosial bagi golongan kaya dan miskin. Jadi inilah konsep yang diterapkan dalam konsep MADANI," katanya dalam sesi soal jawab dalam program 'Temu Anwar Jakarta' di sini.Bagaimanapun masyarakat sivil juga menjadi penyumbang penting dalam proses pendemokrasian yang berlaku di kebanyakan negara.Dalam majlis sama selebriti Malaysia Fazura sempat bertanya soalan kepada Anwar berkenaan kehidupan sepanjang berada di penjara.Anwar berkata, "saya mempersiapkan diri saya dengan membaca Al-Quran, hadis dan kitab-kitab termasuk mendalami pelbagai ilmu supaya boleh menghadapai cabaran dari segi idea."Anwar turut menjelaskan, beliau yakin untuk membawa perubahan dalam membasmi rasuah dan menegakkan keadilan terutamanya melibatkan rakyat.


Penstrukturan semula gaji guru Kemas masih di peringkat perbincangan awal

BANGI, 5 September- Cadangan penstrukturan semula gaji tenaga pengajar Taman Bimbingan Kanak-kanak (Tabika) di bawah Jabatan Kemajuan Masyarakat (Kemas) masih di peringkat perbincangan awal.Proses libat urus sedang dibuat antara pihak Kemas dan Kementerian Kemajuan Desa dan Wilayah (KKDW)."Cadangan memang ada, perkara ini telahpun kita ketengahkan namun pada masa ini status masih di peringkat libat urus."Pihak kementerian khususnya Kemas dengan kementerian...dan belum lagi kita bincangkan bersama pihak Jabatan Perkhidmatan Awam dan masih lagi di peringkat awal...insya-Allah perkara ini kita akan bawa lagi ke depan dan lihat perkembangannya," kata Timbalan Menteri KKDW, Datuk Rubiah Wang.Beliau ditemui media selepas menghadiri Majlis Anugerah Perkhidmatan Cemerlang Tahun 2022 Kemas, di sini hari ini.Seramai 156 kakitangan Kemas dirai dalam majlis anugerah berkenaan.

(Timbalan Menteri KKDW, Datuk Rubiah Wang)


Agong, Raja Permaisuri berangkat ke Majlis Santapan Malam

KUNDASANG, 5 September- Keberangkatan tiba Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah ke Kundasang terus diraikan.Pasangan diraja itu diraikan dalam Majlis Santapan Malam bersama lebih 1,000 masyarakat di Pentas Budaya Pekan Kundasang.Keberangkatan tiba Seri Paduka berdua diiringi Menteri di Jabatan Perdana Menteri, Datuk Armizan Mohd. Ali.Majlis turut dihadiri Timbalan Ketua Menteri Datuk Seri Panglima Dr. Joachim Gunsalam; Menteri Kewangan Sabah yang juga ADUN Karanaan Datuk Masidi Manjun; Pembantu Menteri Kerajaan Tempatan dan Perumahan Datuk Abidin Madingkir; pemimpin setempat dan ketua-ketua jabatan kerajaan negeri dan persekutuan.Al Sultan Abdullah dan Tunku Azizah mencemar duli meluangkan masa hampir dua jam dalam majlis santapan itu turut menyampaikan sumbangan kepada 100 golongan asnaf dan orang kurang upaya (OKU).Seri paduka berdua dan hadirin turut disajikan dengan persembahan kebudayaan pelajar Sekolah Kebangsaan Lohan serta persembahan muzik bambu selain persembahan hiburan artis tempatan kelahiran Ranau.Terdahulu, rombongan pasangan diraja itu dijadualkan ke Tagal Sungai Moroli dalam daerah Ranau sempat mencemar duli menyantuni masyarakat di bahu jalan masuk ke kawasan tersebut.Esok, rombongan Seri Paduka berdua dijadualkan melawat Pekan Nabalu, di Kota Belud sebelum meneruskan kembara ke Kota Kinabalu.

(Al-Sultan Abdullah dan Tunku Azizah diraikan dalam Majlis Santapan Malam)


DNAA kepada Ahmad Zahid budi bicara peguam negara, diputuskan mahkamah

KUALA LUMPUR, 5 September- Jabatan Peguam Negara menegaskan bahawa permohonan untuk melepas tanpa membebaskan (DNAA) Timbalan Perdana Menteri Datuk Seri Dr Ahmad Zahid Hamidi daripada 47 tuduhan pecah amanah, rasuah dan pengubahan wang haram dana Yayasan Akalbudi dibuat berdasarkan alasan-alasan yang dikemuka dan diterima oleh mahkamah.Jabatan itu dalam kenyataannya berkata, semasa membuat keputusan tersebut, hakim menyatakan bahawa alasan-alasan yang dikemukakan pihak pendakwaan adalah kukuh.Semalam, Hakim Datuk Collin Lawrence Sequerah, melepas tanpa membebaskan Ahmad Zahid, selepas membenarkan permohonan Timbalan Pendakwa Raya Datuk Mohd Dusuki Mokhtar, memaklumkan bahawa Jabatan Peguam Negara ingin memberhentikan semua prosiding terhadapnya pada peringkat itu kerana berhasrat menyiasat kes tersebut dengan lebih mendalam.


Kerjasama MDEC dengan NAVER merangkumi sektor pengkomputeran awan

SEOUL, 5 September- Kementerian Komunikasi dan Digital (KKD) mahu Perdananan Ekonomi Digital Malaysia (MDEC) menjalin bekerjasama dengan NAVER Corporation, sebuah syarikat teknologi global yang berpusat di Korea Selatan.Menteri KKD, Fahmi Fadzil berkata kerjasama itu akan merangkumi sektor pengkomputeran awan serta perkhidmatan awan di Malaysia.Beliau yang dalam rangka lawatan kerja ke Korea Selatan mulai 5 hingga 8 September berkata perbincangan akan dilaksana bersama agensi terlibat termasuk syarikat telekomunikasi.Ia bagi mempertimbang usaha sama yang bakal dijalin selain mempelajari teknologi baharu NAVER."Penggunaan dengan fasiliti kesihatan macam klinik dan macam-macam lagi...ia sangat mengujakan, memberi inspirasi dan saya bersama pihak Telekom Malaysia (TM) dan Suruhanjaya Komunikasi dan Multimedia Malaysia meneliti beberapa perkara."Kita cuba lihat apa yang mungkin boleh...bukan hanya pelajari tetapi berkolaborasi," katanya menerusi hantaran video yang dikemas kini di laman Facebook rasmi beliau.NAVER merupakan platform global yang membolehkan akses luas kepada teknologi canggih untuk perusahaan kecil dan sederhana (PKS), pencipta dan rakan kongsi.

(Menteri Komunikasi dan Digital, Fahmi Fadzil/FB Fahmi Fadzil)


Keputusan ambil pekerja asing bagi tiga sektor ditentukan pada Jumaat

KLANG, 5 September- Bilangan pengambilan pekerja asing melibatkan kedai gunting rambut, tekstil dan kedai emas akan ditentukan dalam mesyuarat Jemaah Menteri pada Jumaat ini.Menteri Sumber Manusia V. Sivakumar memaklumkan tiga sektor yang dibekukan sebelum ini akan dibincangkan lebih terperinci dalam mesyuarat berkenaan selain menerima pelbagai aduan berkenaan keperluan pengambilan peklerja asing bagi sektor itu."Kita akan tentukan keputusan berkenaa perkara itu pada Jumaat. Perinciannya akan dibincangkan dalam mesyuarat kabinet."Sekiranya ada perkara yang lebih terperinci, ianya akan dimaklumkan selepas mesyuarat itu," katanya selepas majlis pelancaran Indeks Latihan Nasional (NTI) yang merupakan inisiatif hasil kerjasama antara Perbadanan Pembangunan Sumber Manusia (HRD Corp) bersama badan perwakilan meliputi kerajaan, golongan akademik, organisasi penyelidikan dan pakar industri di sini.Perdana Menteri Datuk Seri Anwar Ibrahim meluluskan sebahagian permohonan pengambilan pekerja asing bagi tiga sektor itu pada Isnin.Bagaimanapun, Anwar meletakkan syarat agar golongan belia tempatan diberikan latihan bagi mengisi keperluan tenaga kerja melibatkan tiga sektor berkenaan. Sivakumar juga memberi jaminan supaya tiada pihak menyalahgunakan permohonan bagi pengambilan pekerja asing selain memastikan ia dilaksanakan mengikut keperluan.


Bungkus semula beras putih import, bukan beras tempatan - JFC

KUALA LUMPUR, 5 September- Jasmine Food Corporation (JFC) menafikan dakwaan beras tempatan dibungkus semula kepada beras import dalam satu kenyataam rasmi. Perkara itu susulan penularan video berdurasi 27 saat di media sosial baru-baru ini.Bagaimanapun pihak JFC mengesahkan rakaman video kejadian itu berlaku di sebuah kilangnya di Alor Setar, Kedah pada 2 September lalu namun ia merupakan proses pembungkusan semula beras putih import.Menurut kenyataan itu, ia adalah "proses normal sekiranya kampit beras pecah atau berhabuk semasa berada di kedai atau pasar raya."Proses tersebut bagi memastikan kualiti beras sentiasa berada dalam keadaan baik," katanya.JFC mengamalkan polisi gantian semula kepada pemborong untuk beras-beras tidak menepati piawaian ditetapkan pihak berkuasa. Dalam masa sama JFC turut menasihatkan orang ramai agar tidak menyebarkan maklumat palsu yang boleh menimbulkan kekeliruan.Pihak JFC juga akan mengambil tindakan undang-undang kepada mereka yang cuba memburukkan nama baik syarikat itu.

(Tangkap layar kenyataan media Jasmine Food Corporation)


Skim pencen diteruskan dengan penambahbaikan

KUALA LUMPUR, 5 September- Kerajaan komited meneruskan skin pencen, walaupun perlu menanggung perbelanjaan mengurus yang semakin meningkat. Menurut Timbalan Menteri Kewangan I, Datuk Seri Ahmad Maslan penambahbaikan sedang diusahakan menerusi kajian menyeluruh. Dianggarkan seramai 32,000 pesara baharu direkodkan setiap tahun dan kerajaan membelanjakan RM31 bilon bagi membayar lebih 900,000 pesara."Tentunya ia akan terus bertambah (perbelanjaan)...30 menjadi 31, kemudian 32 pada tahun-tahun yang akan datang."Yang penting ialah keupayaan kerajaan juga tentunya akan bertambah dari segi pendapatan, dari segi kecekapan...untuk kita mendapatkan pendapatan kepada kerajaan, melalui kutipan cukai yang lebih telus, yang lebih gigih, melalui pelaburan-pelaburan syarikat GLIC," katanya.

Beliau berkata demikian dalam sidang media selepas merasmikan Forum Pencarum Kumpulan Wang Persaraan Diperbadankan (KWAP) 2023, di sini hari ini.Sementara itu, Kumpulan Wang Persaraan Diperbadankan (KWAP) katanya telah mencapai jumlah saiz dana kasar RM184.5 bilion setakat Julai 2023.Daripada jumlah itu, 80 peratus pelaburan dilakukan di dalam negara dan 20 peratus di luar negara.KWAP menyasarkan dana kasar mencecah RM200 bilion menjelang 2025 dengan pelaburan pulangan sebanyak tujuh peratus.


Negeri Sembilan rangka inisiatif bekalan makanan asas

SEREMBAN, 5 September- Kerajaan Negeri Sembilan dalam usaha merangka pelbagai inisiatif memastikan bekalan makanan asas terutamanya beras mencukupi bagi menampung keperluan rakyat di negeri itu.Exco Pertanian, Keterjaminan Makanan dan Kos Sara Hidup Datuk Seri Jalaluddin Alias berkata, kerjasama dan penglibatan pemegang taruh serta agensi berkaitan penting untuk mengatasi kekurangan bekalan sekali gus mengekang kenaikan harga barangan.Jalaluddin yang juga merupakan Exco Kanan menegaskan bagi memastikan sifir penawaran mengatasi permintaan dapat dilaksanakan untuk membendung kenaikan kos sara hidup."Maka saya sudah berbincang dengan jabatan-jabatan dan agensi di bawah portfolio saya supaya kita boleh memikirkan cara untuk kita berhadapan dengan masalah keselamatan makanan."Ia terutamanya apabila memasuki musim perayaan utama di dalam negara khususnya di Negeri Sembilan. Ia berikutan permintaan terhadap beras meningkat berganda setiap kali musim perayaan," katanya kepada RTM selepas sesi temubual dengan NEGERIfm di Kompleks Penyiaran Tuanku Muhammad, di sini.


Belanjawan 2024: MOT cadang dana pinjaman bantu syarikat perkapalan domestik

PETALING JAYA, 5 September- Kementerian Pengangkutan (MOT) mencadangkan satu dana pinjaman diwujudkan bawah Bank Pembangunan Malaysia Bhd kepada operator syarikat perkapalan domestik, dalam Belanjawan 2024.Menteri Pengangkutan, Anthony Loke berkata ia bagi memastikan sektor perkapalan negara beralih ke arah pemilikan kapal mesra alam.Langkah itu, selaras permintaan pasaran dunia yang mahu kapal dan kargo bersifat mesra alam dan tidak mencemarkan alam sekitar."Sektor maritim memang diberikan banyak perhatian dalam sesi konsultasi kita dengan Kementerian Kewangan, khususnya kita juga nak kerajaan mewujudkan satu dana pinjaman di bawah Bank Pembangunan kepada syarikat perkapalan domestik."Kapal-kapal kita mesti lebih ke arah mesra alam...untuk itu perlu dana untuk ubah suai enjin dan ini pelaburan yang besar," katanya.Beliau berkata demikian dalam sidang media selepas merasmikan Global Shippers Roundtable (GSR), di sini hari ini.


KPWKM sedia bekerjasama dengan KDN

KUALA LUMPUR, 5 September- Kementerian Pembangunan Wanita, Keluarga dan Masyarakat (KPWKM) sedia bekerjasama dengan Kementerian Dalam Negeri (KDN) untuk membantu melancarkan inisiatif penempatan sementara Baitul Mahabbah bagi kanak-kanak warga asing. Menurut Menterinya Datuk Seri Nancy Syukri, ketika ini beberapa badan bukan kerajaan (NGO) bersedia untuk menerima kanak-kanak warga asing itu di premis mereka."Mereka mulakan dengan NGO kerana persetujuan awal ini merupakan projek perintis dan dimulakan dengan lima orang dahulu. Ia disebabkan jumlah mereka terlalu ramai."Kami belum dapat menampung jumlah itu, bagaimanapun kami akan bekerjasama dengan KDN. KDN bersedia menyediakan premisnya dan kami bersedia dengan penjaga," katanya kepada pemberita dalam Program 'Meraikan Jualan RM1 juta' di ibu negara.Dalam perkembangan lain KPWKM bekerjasama dengan Persatuan Pembangunan Artisan (PPA) dalam memberi sokongan penuh kepada pemerkasaan perniagaan yang diusahakan oleh wanita.Nancy Shukri berkata hasil kerjasama tersebut membuahkan hasil apabila jualan tersebut mencecah RM1 juta sejak penubuhannya."Jadi kita amat berterima kasih kepada semua pihak yang telah membantu para wanita ini untuk menjana pendapatan. Keterlibatan mereka dalam aktiviti ini juga membantu untuk menjana ekonomi negara," katanya.Kejayaan jualan itu dicapai melalui platform dalam talian, outlet, bazar secara fizikal dan sokongan daripada agensi swasta.Hasil jualan itu juga menjadi bukti kepada kreativiti serta dedikasi usahawan wanita dan komuniti dalam pasaran perniagaan.


Mayat pekerja asing ditemukan tertimbus dalam runtuhan batu kapur

IPOH, 5 September- Mayat seorang pekerja lelaki warga asing ditemukan maut selepas tertimbus dalam kejadian runtuhan batu kapur di sebuah tapak kuari di Jalan Cameron Highlands-Keramat Pulai di Simpang Pulai, di sini.Pengarah Jabatan Bomba dan Penyelamat Malaysia (JBPM) Perak, Sayani Saidon berkata, mangsa Sohail Sajjad 36 tahun tersepit di bawah jentera dan berjaya dikeluarkan kira-kira pukul 2.36 petang.JBPM Perak menerima panggilan pada 10.56 pagi dan bergegas ke lokasi kejadian bersama pihak polis Jabatan Mineral dan Geosains (JMG) dan agensi berkaitan."Kita cuba untuk mengorek secara manual dan anggota kami juga telah memecahkan batu yang masih menimpa tangan mangsa."Lebih kurang pukul 2.26 petangmangsa berjaya ditarik keluar dari runtuhan itu," katanya kepada pemberita di Balai Bomba dan Penyelamat (BBP) Simpang Pulai di sini.Mayat mangsa kemudian dihantar ke Hospital Raja Permaisuri Bainun.Operasi tersebut melibatkan 20 anggota terdiri daripada anggota STORM (Pasukan Khas Taktikal Operasi Penyelamat Malaysia), Balai Bomba dan Penyelamat (BBP) Simpang Pulai, Polis DiRaja Malaysia (PDRM), Kementerian Kesihatan dan Jabatan Mineral dan Geosains (JMG).Sebelum ini insiden runtuhan pernah berlaku di bukit sama pada Mac yang turut mengorbankan dua warga tempatan.


SKMM pertimbang kerangka kawal selia, tangani kandungan memudaratkan dalam talian

KUALA LUMPUR, 5 September- Suruhanjaya Komunikasi dan Multimedia Malaysia (SKMM) pertimbang kerangka kerja kawal selia, bagi menangani kandungan memudaratkan dalam talian serta ketidakseimbangan media.Inisiatif itu antara langkah penting yang diyakini berupaya mengawal selia platform digital, sekali gus mendepani perkembangan landskap media dalam talian yang semakin mencabar.SKMM dalam kenyataan memaklumkan, cabaran yang dikenal pasti termasuk penyebaran kandungan memudaratkan berkaitan penderaan seksual kanak-kanak, perjudian dalam talian serta kandungan yang menyentuh isu kaum, agama dan institusi diraja (3R)."Cabaran lain melibatkan penipuan dan pancingan data, penjualan serta promosi bahan terlarang seperti dadah, penyamaran, serta penyebaran maklumat dan berita palsu," katanya.

(Malaysia turut mempertimbang untuk mengguna pakai rangka kerja kawal selia yang serupa sebagaimana yang dilaksanakan di Australia dan Kanada)

Kenyataan itu turut menyebut bahawa pihak platform TikTok juga dijadual mengadakan pertemuan dengan SKMM berhubung perkara sama.Malah difahamkan, Malaysia turut mempertimbang untuk mengguna pakai rangka kerja kawal selia yang serupa sebagaimana yang dilaksanakan di Australia dan Kanada.Kementerian Komunikasi dan Digital (KKD) dan SKMM juga telah berbincang dengan platform dalam talian utama seperti Meta dan Google bagi mewujudkan rangka kerja pelesenan dan kawal selia.


Agong, Raja Permaisuri Agong tinjau tapak projek LPB

BELURAN, 5 September- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan mencemar duli ke tapak Pakej Kerja 29 Jalan Moynod-Sapi Nangoh, Projek Lebuhraya Pan Borneo (LPB) Sabah hari ini.Keberangkatan tiba pasangan diraja itu disambut Menteri Kerja Raya Datuk Seri Alexander Nanta Linggi dan Pembantu Menteri Kerja Raya Sabah Datuk Limus Jury. Dalam lawatan itu, Al Sultan Abdullah turut berkenan mendengar sembah maklum daripada Menteri Kerja Raya berhubung latar belakang dan status semasa pelaksanaan Projek LPB Sabah yang kini 83% siap bagi 15 pakej kerja Fasa 1A Projek LPB Sabah.Keberangkatan julung kali Seri Paduka berdua itu turut menzahirkan keprihatinannya dalam usaha kerajaan menambah baik infrastruktur jaringan jalan raya di Sabah yang merupakan pemangkin pembangunan sosio-ekonomi dan perindustrian selain menambah baik keselesaan dan keselamatan pengguna jalan raya.

Sebelum itu, kembara pasangan diraja tersebut ke Pusat Pemulihan Orang Utan Sepilok yang terkenal sebagai pusat pemuliharaan dan penjagaan spesies orang utan yang semakin pupus di dunia.Al-Sultan Abdullan dan Tunku Azizah turut berkenan menamakan seekor anak orang utan betina berumur tiga tahun di pusat pemulihan itu dengan nama Didi.Didi dilahirkan pada 27 Januari 2020 di pusat pemulihan tersebut dan kira-kira 150 hingga 200 populasi orang utan yang hidup bebas di Hutan Simpan Kabili-Sepilok.Kemudian, perjalanan kembara itu diteruskan ke Telupid.Keberangkatan tiba pasangan diraja itu kira-kira pukul 4.40 petang diiringi Timbalan Ketua Menteri Sabah Datuk Ir. Shahelmey Yahya dan disambut oleh Menteri Pembangunan Masyarakat dan Kesejahteran Rakyat, Daruk James Ratib serta Ahli Dewan Undangan Negeri (ADUN) Telupid, Jonnybone J. Kurum.Seri Paduka berdua berkesempatan mencemar duli bersalaman dengan masyarakat setempat pada Majlis Santapan di Institut Perhutanan Sabah (IPS), Telupid.Selain itu, Al-Sultan Abdullah dan Tunku Azizah turut menyaksikan pameran kraftangan dan pameran lukisan serta melihat Jualan Rahmah sebelum meneruskan kembara ke Kundasang dengan diiringi oleh Menteri di Jabatan Perdana Menteri Datuk Armizan Mohd Ali.

(Al-Sultan Abdullah dan Tunku Azizah menyaksikan pameran kraftangan)


Teguh konsep Kesatuan ASEAN, pertahan rantau - Anwar

JAKARTA, 5 September- Negara-negara ASEAN perlu sentiasa mempertahankan rantau ini terhadap tindakan memecah-belahkan oleh kuasa besar.

Demikian dinyatakan Perdana Menteri Datuk Seri Anwar Ibrahim yang turut menegaskan bahawa perkara itu boleh dicapai keesemua negara terlibat dengan berpegang teguh dengan konsep Kesatuan ASEAN.

"ASEAN perlu sentiasa memegang teguh konsep Kesatuan ASEAN. Kita perlu mengukuhkan institusi kapasiti, memperkemas mekanisme, dan memastikan pelaksanaan keputusan yang tepat pada masanya."Kita sama sekali tidak boleh membiarkan pencapaian selama ini, diganggu-gugat oleh pertelingkahan yang tidak terkawal oleh kuasa-kuasa besar ini," katanya sewaktu menyampaikan ucapan pada hari pertama sesi pleno Sidang Kemuncak ASEAN ke-43 di Pusat Konvensyen Jakarta (JCC) di sini.Anwar juga menekankan bahawa ASEAN perlu menangani isu Myanmar dalam pendekatan yang diselaraskan agar ASEAN memanfaatkan Rakan Dialognya, termasuk Pertubuhan Bangsa Bersatu (PBB).Nada tegas juga dilontarkan kepada Myanmar supaya menunaikan kewajipannya sebagai Negara Anggota ASEAN mengikut peruntukan dalam Piagam ASEAN.

(Anwar Ibrahim (dua, kiri) dan isteri Wan Azizah bersama-sama Joko Widodo dan isteri Iriana Joko Widodo di JCC/Foto PMO)

Sementara itu, menyentuh mengenai penerbitan Peta Standard China 2023, Anwar berkata, Malaysia telah mengeluarkan pendirian tegas berhubung isu tersebut."Isu berkenaan Laut China Selatan perlu ditangani dengan rasional melalui dialog dan konsultasi selaras dengan prinsip perundangan antarabangsa. Ia termasuk Konvensyen PBB mengenai Undang-undang Lautan 1982 (UNCLOS)," katanya.Selain itu ASEAN dan GCC turut bersetuju untuk mengadakan Sidang Kemuncak ASEAN-GCC di Arab Saudi pada 20 Oktober depan.Dalam perkembangan lain sidang kemuncak itu juga akan mencatatkan Visi Komuniti ASEAN 2045 yang akan menggariskan hala tuju strategik jangka panjang untuk ASEAN mencapai matlamatnya selain mampu bertindak balas dengan berkesan kepada cabaran dan peluang akan datang."Saya ingin mengucapkan terima kasih kepada Pasukan Petugas Peringkat Tinggi atas komitmen dan usaha cemerlang mereka dalam menghasilkan dokumen visi ini."Saya berharap kita boleh bersetuju untuk membenarkan sedikit kelonggaran dalam pelarasan yang diperlukan dibuat kepada visi ini berdasarkan perkembangan berkaitan sehingga penerimaan terakhirnya pada 2025," katanya.


Melaka mohon peruntukan tambahan tambah baik infrastruktur ekopelancongan

PAYA LEBAR, 5 September- Kerajaan Negeri Melaka memohon peruntukkan tambahan daripada Kementerian Pelancongan, Seni dan Budaya Malaysia (MOTAC) bagi menambah baik kualiti infrastruktur ekopelancongan di Persisir Sungai Linggi. Ketua Menteri Melaka Datuk Seri Ab Rauf Yusoh berkata, ia meliputi projek naik taraf beberapa jeti baharu di kawasan berkenaan.Ab Rauf yakin eko-pelancongan di kawasan itu akan menjadi tarikan utama pelancong pada Tahun Melawat Melaka TMM (TMM 2024)."Saya ingin ingatkan kepada semua pengunjung yang hadir untuk menjaga harta awam supaya Melaka dapat menarik orang ramai untuk datang ke sini."Kita akan mohon kepada MOTAC untuk meningkatkan kemudahan awam dan menghias kawasan pelancongan supaya ia menjadi kawasan tarikan pelancong," katanya kepada pemberita di sini.Dalam pada itu Ab Rauf berkata, perkhidmatan River Cruise Fasa 2 di Sungai Paya Lebar bakal beroperasi hujung tahun ini. Kerajaan negeri juga akan mencari penyelesaian terbaik bagi menjaga kebersihan sepanjang kawasan eko-pelancongan terbabit.


Peniaga ditahan bantu siasatan jual aksesori telefon

IPOH, 5 September- Seorang peniaga berusia 43 tahun ditahan bagi membantu siasatan berhubung penjualan aksesori telefon disyaki tiruan berjenama terkenal.Operasi dilakukan di sebuah premis di Pusat Perniagaan Falim Ipoh, semalam turut merampas barangan menggunakan cap dagang palsu berjumlah lebih RM3,000.Pengarah KPDN Perak Datuk Kamalludin Ismail berkata, operasi dibuat hasil aduan dan maklumat risikan anggotanya dengan kerjasama wakil syarikat pemilik cap dagang.Pemeriksaan mendapati premis tersebut menjalankan perniagaan menjual borong aksesori peralatan telefon sejak dua tahun lalu.Premis berkenaan hanya menjual kepada pembeli berdaftar dengan syarikat dan syarat minimum pembelian adalah 10 unit ke atas.Siasatan awal mendapati premis tersebut telah melakukan kesalahan di bawah Akta Cap Dagang 2019.

(Aksesori telefon tiruan dirampas dalam operasi di Pusat Perniagaan Falim)


Pembantu tadbir, pemilik syarikat ditahan kes rasuah

KEMAMAN, 5 September- Suruhanjaya Pencegahan Rasuah Malaysia (SPRM) Kemaman menahan seorang ketua pembantu tadbir kanan di sebuah agensi Kerajaan Terengganu kerana disyaki terbabit menerima rasuah.Turut ditahan pemilik sebuah syarikat bagi membantu siasatan berhubung kes rasuah yang dipercayaai berlaku pada 2017 hingga 2023.Tertuduh disyaki menerima berupa sebuah kenderaan bernilai lebih RM50,000 daripada pemilik syarikat berkenaan sebagai balasan untuk memastikan kerja-kerja pembekalan di agensi kerajaan diperolehi syarikat tersebut.Kedua-dua tertuduh ditahan ketika hadir memberi keterangan petang di pejabat SPRM Kemaman petang semalam. Tertuduh dalam lingkungan 50 tahun itu tiba di perkarangan Mahkamah Sesyen dan Majistret Kemaman kira-kira pukul 9.00 pagi tadi bersama pemilik syarikat berkenaan bagi mendapatkan perintah reman bawah Seksyen 117 Kanun Tatacara Jenayah. Permohonan reman dibacakan di hadapan Majistret Sharifah Amirda Shasha Amir Shariffuddin dan mahkamah memerintahkan kedua-dua tertuduh direman selama tujuh hari bermula hari ini sehingga Isnin depan. SPRM memaklumkan suapan tersebut bagi memastikan kerja-kerja pembekalan di agensi berkenaan sejak tahun 2017 hingga 2023 bernilai RM230,000 diperolehi syarikat berkenaan. Ketika dihubungi, Pengarah SPRM Terengganu Hazrul Shazreen Abd Yazid, mengesahkan penahanan tersebut dan kes berkenaan disiasat bawah Seksyen 17 (a) Akta SPRM 2009.

(Kedua-dua tertuduh di Mahkamah Sesyen dan Majistret Kemaman)


Klinik Kesihatan Padang Besar mula beroperasi 25 September

PADANG BESAR, 5 September- Klinik Kesihatan Padang Besar yang siap pada 1 Ogos lalu akan mula beroperasi sepenuhnya pada 25 September ini.Pembinaannya berserta kuarters bernilai RM24.29 juta, siap lebih awal daripada jadual.Menurut Timbalan Menteri Kerja Raya, Datuk Seri Abdul Rahman Mohamad kerja pembinaan yang bermula pada 31 Julai 2019 selesai pembinaan sembilan hari lebih awal berbanding tarikh penyiapan asal iaitu 10 Ogos.Pelaksanaan projek itu bukti komitmen kerajaan dalam memberikan perkhidmatan kesihatan yang terbaik kepada rakyat tidak kira di bandar mahupun luar bandar."Dapat disiapkan lebih awal daripada jadual dan mereka telah dapat markah 76 peratus mengikut penilaian QLASSIC dan dengan 'zero major defect' ...maknanya dapat laksanakan dengan kerjasama yang baik daripada kontraktor dan Jabatan Kerja Raya (JKR) Perlis. "Maka kita dapat laksanakan projek ini...siap dengan segera daripada jadual yang telah ditetapkan.

(Timbalan Menteri Kerja Raya, Datuk Seri Abdul Rahman Mohamad)

Beliau berkata demikian pada Majlis Penyerahan Klinik Kesihatan Padang Besar yang diterima daripada kontraktor utama, Pertabina Technical Services Sdn Bhd kepada Jabatan Kerja Raya (JKR) Negeri.Ia kemudian diserahkan kepada Setiausaha Bahagian Kanan, Bahagian Pembangunan, Kementerian Kesihatan, Zairi Mat Ali. Klinik Kesihatan Padang Besar itu mampu memberikan rawatan kepada 300 pesakit pada satu-satu masa.


Perak pantau kualiti air secara berkala, pastikan perairan selamat

TAIPING, 5 September- Pemantauan secara berkala sentiasa dilakukan Jabatan Perikanan Perak bagi memastikan kualiti air di perairan negeri itu selamat.Pengarah Perikanan Perak, Mohd Ghazali A.Manap berkata ia bagi membolehkan amaran awal diterima jika terdapat fenomena di luar kebiasaan.Langkah itu sekali gus mengelakkan kejadian sama yang berlaku di Teluk Bahang, Pulau Pinang, baru-baru ini."Langkah untuk atasi isu itu di luar kawalan jabatan, kerana keadaan laut terbuka.Namun, langkah pemantauan kualiti air sentiasa dilaksana dalam memastikan kita mendapat amaran itu terlebih dahuluu," kata Ghazali kepada pemberita selepas Majlis Perasmian Program Kesedaran Pematuhan Pensijilan MyGAP, Taklimat Penggunaan Sistem eKaNMAS peringkat negeri Perak.

(Pengarah Perikanan Perak, Mohd Ghazali A.Manap ditemui pemberita selepas Majlis Perasmian Program KesedaranPematuhan Pensijilan MyGAP, Taklimat Penggunaan Sistem eKaNMAS peringkat negeri Perak)

Kenyataan Pejabat Perikanan Pulau Pinang sebelum ini memaklumkan kepadatan sel fitoplanton yang tinggi menyebabkan berlaku ledakan alga dan mengakibatkan kematian ikan di kawasan berkenaan.


Naik taraf sistem pemancar radio FM pada fasa akhir

KUALA LUMPUR, 5 September- Jabatan Penyiaran Malaysia sedang dalam proses membangunkan serta menaik taraf sistem pemancar radio FM yang kini pada fasa akhir.Timbalan Menteri Komunikasi dan Digital, Teo Nie Ching berkata, usaha tersebut melibatkan 35 tapak stesen pemancar yang dijangka siap pada penghujung tahun depan.Usaha berkenaan jelas menunjukkan bahawa radio memainkan peranan penting dalam menyebarkan maklumat secara berkesan kepada rakyat tanpa mengira masa dan lokasi. "Setakat ini, 61 tapak stesen pemancar FM telah dinaik taraf secara berperingkat daripada keseluruhan 96 tapak stesen pemancar FM di negara ini."Saya yakin usaha ini akan membolehkan radio kekal sebagai medium penting untuk menyalurkan inisiatif Kerajaan Perpaduan kepada rakyat," katanya.Beliau berucap pada Persidangan “Radiodays Asia 2023” Radio-Audio-Podcast 'Membentuk Landskap Audio Baharu' di sini.Persidangan edisi ke-4 itu berlangsung selama dua hari disertai seramai 300 peserta terdiri dalam kalangan penggiat industri radio, audio dan podcast, serta rakan kongsi penyiaran dari lebih 30 negara Asia dan Australia.

(Teo Nie Ching (tengah) pada Persidangan “Radiodays Asia 2023” Radio-Audio-Podcast'Membentuk Landskap Audio Baharu' di Kuala Lumpur)


RM20 juta untuk bina MMSW, mudahkan urusan seliaan kapal dan kargo

PETALING JAYA, 5 September- Sebanyak RM20 juta diperuntuk dalam membangunkan Sistem Tunggal Maritim Malaysia (MMSW) yang bertujuan untuk menyelia kesemua maklumat berkaitan pergerakan kapal serta muatan kargo.Menurut Menteri Pengangkutan, Anthony Loke, kos tersebut akan ditanggung Pihak Lembaga Pelabuhan-Pelabuhan.Usaha itu selari dengan ketetapan Pertubuhan Maritim Antarabangsa (IMO), yang mahu sistem berkenaan dibina menjelang awal tahun depan.Tambahnya, sistem MMSW juga dijangka akan memudahkan serta menyelesaikan beberapa isu seperti pelepasan keluar dan masuk kargo ke dalam dan luar negara.Lembaga Pelabuhan Klang dan Lembaga Pelabuhan Johor dipilih sebagai pelabuhan rintis yang akan membangunkan sistem tersebut pada suku keempat tahun ini."Inisiatif ini akan menumpukan kepada satu platform sistem sahaja untuk mana-mana kapal yang masuk ke dalam pelabuhan kita, mendapatkan kelulusan daripada agensi terlibat.Hanya guna satu platform perisian sahaja. Maka, perkara itu sedang dibangunkan dan kita mesti laksanakan perkara ini menjelang awal tahun hadapan," kata Anthony kepada pemberita dalam sidang media selepas merasmikan Global Shippers Roundtable (GSR), di sini.Majlis yang bertemakan “Navigating the Waves of Unpredictability: Building Shippers’ Resilience for the Next Normal”, melibatkan penyertaan pemain industri perkapalan dari pelbagai negara.

(Menteri Pengangkutan, Anthony Loke ditemui pemberita pada majlis perasmian Global Shippers Roundtable (GSR))


45 ADUN Kelantan selesai angkat sumpah jawatan

(Nik Mohamad Abduh Nik Abdul Aziz (kiri) dipilih sebagai Ahli Dewan Negara mewakili Kelantan)

KOTA BHARU, 5 September- Seramai 45 Ahli Dewan Undangan Negeri (ADUN) Kelantan mengangkat sumpah jawatan pada Mesyuarat Pertama bagi Penggal Persidangan Pertama Dewan Undangan Negeri (DUN) Kelantan Yang Ke-15 di Kota Darulnaim, di sini.

Majlis angkat sumpah di hadapan Speaker DUN Kelantan yang baharu iaitu Datuk Mohd Amar Nik Abdullah didahului oleh Menteri Besar yang juga ADUN Meranti, Datuk Mohd Nassuruddin Daud, disusuli timbalan beliau merangkap ADUN Temangan, Datuk Mohamed Fadzli Hassan, barisan EXCO serta ADUN-ADUN lain. Terdahulu, Mohd Nassuruddin mengemukakan nama Mohd Amar yang juga ADUN Panchor sebagai Speaker Dewan Negeri Kelantan dan ADUN Kok Lanas, Datuk Mohamed Farid Mohamed Zawawi sebagai Timbalan Speaker. Pada Pilihan Raya Umum Dewan Negeri Kelantan ke-15 yang lalu, PAS dan rakan gabungannya dalam Perikatan Nasional (PN) berjaya membentuk kerajaan di negeri itu apabila menang 43 daripada 45 kerusi Dewan Negeri yang dipertandingkan. Dalam perkembangan sama, Persidangan DUN Kelantan hari ini turut bersetuju memilih bekas Ahli Parlimen Bachok, Nik Mohamad Abduh Nik Abdul Aziz sebagai Ahli Dewan Negara bagi mewakili negeri itu. Beliau dipilih sebagai Senator bagi menggantikan Mohd Apandi Mohamad yang tamat tempoh perkhidmatannya pada Julai lalu. Pencalonan Nik Mohamad Abduh dikemukakan oleh menteri besar selepas speaker mengumumkan usul pemilihan seorang Ahli Dewan Negara.

(Datuk Mohd Nassuruddin Daud, Menteri Besar Kelantan)


Mangsa runtuhan batu kuari sedang diselamatkan bomba

(Usaha menyelamatkan mangsa sedang giat dijalankan pihak bomba)

SIMPANG PULAI, 5 September- Seorang warga asing dikhuatiri maut selepas tertimbus runtuhan batu di sebuah kuari di sini, Perak.

Ketika ini, usaha mengeluarkan dan menyelamatkan mangsa di bawah runtuhan sedang giat dijalankan oleh anggota bomba.

Ketua Polis negeri, Datuk Seri Mohd Yusri Hassan Basri yang mengesahkan insiden itu berkata, pihaknya menerima panggilan mengenai kejadian di kuari Mutual Way Keramat Pulai pada pukul 10.50 pagi tadi.

Setakat ini, butiran mangsa masih belum diketahui.


KPKT wujudkan GPP PSB, usaha tingkatkan kualiti hidup masyarakat bandar

PUTRAJAYA, 5 September- Kementerian Pembangunan Kerajaan Tempatan (KPKT) telah mewujudkan Garis Panduan Pelaksanaan Pembaharuan Semula Bandar (GPP PSB).Menurut menterinya, Nga Kor Ming, ia sebagai usaha memajukan dan membangunkan kawasan penempatan terpinggir serta usang selain meningkatkan kualiti hidup masyarakat bandar."GPP PSB ini menggariskan panduan pelaksanaan dari segi penyelarasan terminalogi berkaitan pembaharuan semula bandar.Proses yang terlibat berdasarkan jenis pemilikan tanah, insentif-insentif yang boleh ditawarkan kerajaan kepada pemaju, tata kelola di peringkat Persekutuan dan negeri serta pertimbangan dalam menguruskan projek pembaharuan semula bandar," kata Kor Ming kepada pemberita dalam sidang media berhubung Garis Pembaharuan Semula Bandar, di sini.Tambah beliau, KPKT yakin garis panduan tersebut dapat menjadi satu rujukan utama untuk memudahkan proses pembaharuan semula bandar selain merancakkan lagi proses pembangunan bandar di seluruh negara.Dalam pada itu, Kor Ming turut menyatakan pihak kementeriannya dalam proses penyediaan akta khusus berkaitan perkara itu.Langkah itu bagi menilai keperluan akta khusus berkaitan pembaharuan semula bandar selari dengan amalan negara-negara maju."Ia memerlukan keputusan jemaah menteri, supaya proses ini dipercepatkan dan kita berharap akta baharu ini akan dibentang di Parlimen pada tahun depan,"tambah Kor Ming.

(Menteri KPKT, Nga Kor Ming (tengah))


Bekalan beras putih tempatan dijangka pulih dalam sebulan - KPKM

JOHOR BAHRU, 5 September- Bekalan beras putih tempatan (BPT)  di seluruh negara dijamin pulih dalam tempoh sebulan susulan langkah intervensi segera dilaksana kerajaan.Inisiatif menerusi program khas BPT itu dijangka akan meningkatkan lebih 20% kuota pengeluaran beras di pasaran di seluruh negara.    Menteri Pertanian dan Keterjaminan Makanan (KPKM), Datuk Seri Mohamad Sabu berkata buat masa ini, penguatkuasaan lebih agresif akan dilaksana bagi menangani isu penipuan beras tempatan di pasaran."Ia sedang ditangani. Pihak Kawal Selia Padi dan Beras (KPB) negara akan bertindak dan sentiasa mengawasi perkara ini termasuklah di pihak kementerian. Ini dalam tindakan kita, insya-Allah dalam kawalan kita," kata Mohamad kepada pemberita selepas meninjau bekalan BPT di Pasaraya GIANT, Tampoi.Langkah itu turut merangkumi penguatkuasaan tindakan undang-undang yang lebih tegas mengikut Akta Kawalan Padi dan Beras 1994 (Akta 522), membolehkan kementerian terlibat membatal atau menggantung setiap lesen dikeluarkan.  Tambah Mohamad, satu sesi libat urus KPKM bersama pemegang taruh dalam bidang industri padi beras turut diadakan Khamis ini.


Kembara Kenali Borneo: Rakyat dinasihat tidak bersusah payah menanti konvoi hingga lewat malam

KUALA LUMPUR, 5 September- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan rasa terharu dengan sambutan hebat rakyat terhadap program Kembara Kenali Borneo yang berlangsung sehingga 13 September ini.Program sejak Ahad lalu bermula di Tawau itu, bukan sahaja mendapat sambutan masyarakat ketika ketibaan Seri Paduka berdua pada majlis dirancang, malah sepanjang perjalanan konvoi.Justeru, orang ramai yang menantikan ketibaan konvoi Seri Paduka berdua dinasihatkan sentiasa menjaga keselamatan."Orang ramai (dinasihatkan) sentiasa berada di bahu jalan raya dan tidak menyeberangi jalan raya ketika konvoi melintasi lokasi-lokasi untuk mengelakkan kemalangan atau kejadian tidak diingini."(Selain itu), orang ramai (dinasihatkan) tidak bersusah payah menanti ketibaan konvoi terutamanya sehingga lewat malam bersama anak-anak kecil," memetik kenyataan menerusi Facebook Istana Negara.Dalam kenyataan tersebut, pihak berkuasa tempatan juga perlu mengambil langkah-langkah kawalan berkesan bagi memastikan keselamatan diri orang ramai yang berada di bahu jalan raya sentiasa terjamin.


Penyokong Penang FC, Kedah bergaduh: Lebih ramai akan ditahan - Polis

GEORGE TOWN, 5 September- Lebih ramai lagi penyokong Penang FC dan Kedah FC akan ditahan susulan pergaduhan di kawasan stadium selepas perlawanan Liga Super kedua-dua pasukan itu di sini, baru-baru ini.Ketua Polis Negeri, Datuk Khaw Kok Chin berkata, setakat ini pihaknya telah menahan sekurang-kurangnya tujuh suspek.Kesemua mereka sudah didakwa di mahkamah kerana merusuh di pekarangan sebuah stesen minyak di Jalan Datuk Keramat pada 22 Ogos lalu.Beliau bercakap demikian kepada pemberita selepas Perhimpunan Bulan September Peringkat Kontinjen Pulau Pinang di Ibu Pejabat Kontinjen (IPK) Pulau Pinang di sini.Terdahulu, tular sebuah video berdurasi 1 minit 42 saat di media sosial memaparkan provokasi di antara kedua-dua kumpulan penyokong sebelum berakhir dengan pergaduhan.


36 lelaki, 22 wanita positif dadah dalam pusat hiburan di JB

JOHOR BAHRU, 5 September- Seramai 63 individu berusia 19 hingga 56 tahun ditahan dalam Operasi Khas Pusat Hiburan di dua Pusat Hiburan berlesen sekitar Johor Bahru, semalamKetua Polis negeri, Datuk Kamarul Zaman Mamat berkata tangkapan itu dibuat hasil pemeriksaan ke atas 210 individu yang sedang berhibur dalam sebuah premis berlesen.Hasil saringan air kencing mendapati, seramai 36 lelaki dan 22 wanita positif dadah jenis ketamin serta methaphetamine. Empat warga asing turut ditahan kerana tidak mempunyai dokumen perjalanan sah dan seorang tangkapan dikehendaki polis. Kesemua mereka direman selama dua hari.Kes disiasat mengikut Seksyen 6(1)(c) Akta Imigresen 1959/63, dan Seksyen 15(1)(a) Akta Dadah Berbahaya 1952.


Dua termasuk bayi maut kemalangan tiga kenderaan di Muar

(Keadaan kereta yang dinaiki bayi (mangsa maut) dan empat ahli keluarganya)

MUAR, 5 September- Seorang bayi lelaki berusia satu bulan meninggal dunia selepas kereta dinaikinya bersama empat ahli keluarga terlibat kemalangan di Pagoh, sini, Johor, semalam.Ketua Polis Daerah, Asisten Komisioner Raiz Mukhliz Azman Aziz berkata, kemalangan turut mengorbankan seorang penunggang motosikal lelaki, 20.Kemalangan di Kilometer 144.40 Lebuh Raya Utara Selatan itu melibatkan dua buah motosikal dan sebuah kereta dalam kejadian kira-kira pukul 3.10 pagi.Siasatan awal mendapati, motosikal mangsa terbabas semasa melalui lokasi terbabit, lalu terjatuh di atas jalan, serta menyebabkan seorang lagi penunggang motosikal di belakang mangsa turut terjatuh ke bahagian kanan jalan ketika cuba mengelak.Mangsa kemudian telah dilanggar kereta yang dinaiki lima sekeluarga, sebelum kereta tersebut hilang kawalan dan terbabas ke kiri jalan.Mangsa itu meninggal dunia di lokasi kejadian, manakala bayi meninggal dunia semasa menerima rawatan akibat kecederaan parah.Empat ahli keluarga bayi tersebut, serta seorang lagi penunggang terlibat cedera dan kini dirawat di Hospital Pakar Sultanah Fatimah di sini.Raiz Mukhliz memohon saksi kejadian tampil menyalurkan maklumat bagi membantu siasatan kes mengikut Seksyen 41 (1) Akta Pengangkutan Jalan 1987.

(Salah sebuah motosikal yang terlibat kemalangan di Muar)


AITEX 2023 fokus pelancongan Islam patuh syariah

SELANGOR, 4 September- Persidangan Asia Islamic Tourism Expo 2023 (AITEX 2023) memberikan fokus kepada Pelancongan Islam berkonsep patuh syariah pada 13 hingga 15 september ini. Menurut Presiden persatuan Agensi Pelancongan Malaysia (MATA) Datuk Dr Mohd Khalid Harun, acara pelancongan bertaraf antarabangsa itu melibatkan pemain industri dari seluruh Asia merupakan platform penting untuk memperkenal sektor pelancongan Islam kepada dunia."Jadi kita mengadakan satu pasaran bagi penggiat, pengusaha seperti hotel, hospital, pelancongan perubatan seperti teknologi dan inovasi. Jadi mereka akan datang ke sini, secara tidak langsung akan mempromosikan produk-produk."Kebanyakan hospital yang patuh syariah sudah berjaya menarik minat pelancong," katanya kepada pemberita dalam Sidang Media Aitex ,di Bandar Sunway, di sini.AITEX dianjurkan bersama Persatuan Agensi Pelancongan Malaysia (MATA), Persatuan Pembangunan Pelancongan Antarabangsa Malaysia (MiTDA) ,Pertubuhan Pelancongan Islam Global (GITO) dan Majalah Santai Travel.Persidangan akan berlangsung selama dua hari melibatkan Delegasi dari seluruh asia seperti Indonesia, Singapura, Brunei, India, Bangladesh, Thailand, Cambodia,Sri Lanka, Maldives dan lain-lain. Manakala Pameran pula akan dibuka kepada pengunjung bermula pukul 10.00 pagi hingga 6.00 petang di Sunway Pyramid Convention Centre.Acara kemuncak ialah Malam Anugerah Pelancongan Islam Sedunia bertujuan mengiktiraf dan menghargai individu dan organisasi yang cemerlang dalam industri pelancongan Islam.


Belanjawan 2024 utamakan rakyat

KUANTAN, 4 September- Isu kos sara hidup, keterjaminan makanan, kesihatan, pendidikan, wanita dan belia antara pandangan rakyat yang mahu kerajaan memberikan keutamaan dalam Belanjawan 2024.Selain itu, ia turut membabitkan isu peluang perniagaan dan pendigitalan supaya diberikan perhatian pada belanjawan itu.Timbalan Menteri Kewangan I Datuk Seri Ahmad Maslan berkata, rakyat boleh memberikan pandangan kepada kerajaan di laman sesawang Kementerian Kewangan sebelum 14 September ini."Tetapi kita akan merumuskan dalam masa sebulan dari 14,15 September sehingga 13 Oktober nanti. Dalam tempoh sebulan ini tentunya kita akan merumuskan keutamaan rakyat," katanya kepada pemberita selepas Program Jelajah Negeri Sempena Belanjawan 2024 Negeri Pahang di sini.Setakat ini, empat siri Jelajah Belanjawan 2024 diadakan iaitu di Melaka, Johor, Pulau Pinang dan Pahang manakala siri jelajah ke-5 akan diadakan di Sabah pada Rabu ini.Dalam perkembangan berkaitan, Sumbangan Tunai Rahmah (STR) akan diteruskan kerana pemberian itu adalah terbesar tahun ini.Bagaimanapun ia tidak termasuk e-Belia Rahmah berjumlah RM400 juta yang memanfaatkan dua juta penerima bernilai RM400 juta manakala e-tunai Rahmah akan diterima 10 juta rakyat melibatkan peruntukan RM1 bilion yang akan diberikan hujung tahun ini.


1MDB : Lukisan Pablo Picasso, jam tangan, kondo dirampas

KUALA LUMPUR, 4 September- Dua lukisan pelukis terkenal Pablo Picasso, jam tangan mewah serta kondominium mewah di London, Amerika Syarikat dan Switzerland, merupakan antara aset yang dirampas daripada bekas peguam 1Malaysia Development Berhad (1MDB) Jasmine Loo Ai Swan.Timbalan Ketua Polis Negara Datuk Seri Ayob Khan Mydin Pitchay berkata aset dengan jumlah keseluruhan RM93.2 juta itu, dipercayai diperoleh hasil daripada penyelewengan dana 1MDB."Polis telah merampas pelbagai barangan bernilai RM625,500 dari sebuah kondominium di Bukit Damansara yang dijadikan lokasi menyimpan aset hasil penyelewengan dana 1MDB oleh Loo," katanya dalam sidang media di Bukit Aman di sini.Antara barangan yang dirampas ialah seutas jam tangan mewah jenama Richard Mille dan Harry Winston, 13 beg tangan pelbagai jenama, seutas gelang tangan dan dokumen.Ayob Khan berkata, "siasatan terhadap Loo mendapati, beliau ditawarkan jawatan dalam syarikat berkenaan pada 2011 dan menerima gaji sebanyak RM40,000 sebulan."Selain itu, siasatan juga mendapati Loo merupakan pemilik syarikat yang didaftarkan di British Virgin Island, yang mempunyai akaun bersama Jho Low di Falcon Private Bank.


KDN buka Baitul Mahabbah, tempatkan kanak-kanak warga asing

NILAI, 4 September- Kementerian Dalam Negeri (KDN) membuka penempatan sementara, Baitul Mahabbah yang akan menempatkan kanak-kanak warga asing berusia bawah 18 tahun, sebelum ini mereka ditempatkan di depot imigresen.Menurut Menteri Dalam Negeri Datuk Seri Saifuddin Nasution Ismail, kerajaan komited memindahkan kanak-kanak tersebut seramai 1,382 di seluruh negara secara berperingkat ke premis yang lebih kondusif.Sebagai permulaan, seramai 80 kanak-kanak warga asing daripada Depoh Imigresen Semenyih, Lapangan Terbang Antarabangsa Kuala Lumpur (KLIA) dan Bukit Jalil dipindahkan secara berperingkat ke premis tersebut."Kita kenal pasti 80 kanak-kanak ini sebagai kumpulan pertama. Kita tekad untuk melakukan perkara ini kepada 1,382 yang lain. Jabatan imigresen melaksana tugas bukan sahaja mengendalikan depoh sedia ada tetapi juga mengendalikan depoh tujuan khusus untuk kanak-kanak," katanya kepada pemberita selepas merasmikan Baitul Mahabbah di sini.Pusat itu merupakan penempatan sementara pertama buat kanak-kanak PATI dalam tahanan.Ia dilengkapi dengan ruang pembelajaran, bilik pemeriksaan kesihatan dan taman permainan.Selain itu 28 pegawai imigresen dibantu 22 anggota RELA, Penolong Pegawai Perubatan dari Kementerian Kesihatan (KKM) akan bertugas secara syif di pusat jagaan itu.


Hormati keputusan mahkamah, tiada campur tangan kerajaan

SUBANG, 4 September- Semua pihak diminta menghormati keputusan mahkamah berhubung kes melibatkan Datuk Seri Dr Ahmad Zahid Hamidi.Timbalan Perdana Menteri, Datuk Seri Fadillah Yusof menafikan wujud sebarang campur tangan kerajaan dalam keputusan tersebut.Keputusan hakim adalah selari pengasingan kuasa eksekutif dan kehakiman seperti termaktub dalam perlembagaan."Itu adalah prerogative atau hak mutlak seperti mana yang termaktub dalam perlembagaan. "Kuasa AG, kuasa kehakiman dan kuasa eksekutif yang memang terpisah menurut perlembagaan kita. Jadi bagi saya biarlah proses perundangan itu berjalan dan kita hormatilah," katanya.

(Timbalan Perdana Menteri, Datuk Seri Fadillah Yusof)

Fadillah ditemui pemberita sebaik sahaja tiba dari lawatan kerja ke Sabah, di sini hari ini.Mahkamah Tinggi hari ini memutuskan Ahmad Zahid Hamidi dilepas tanpa dibebaskan ke atas 47 pertuduhan berkait dana Yayasan Akalbudi.


Kajian semula 5PC bagi menangani ketidakstabilan Myanmar

JAKARTA, 4 September- ASEAN akan menentukan tindakan seterusnya selepas kajian semula Konsensus Lima Perkara (5PC) bertujuan untuk menangani ketidakstabilan di Myanmar dengan lebih berkesan.Menurut Menteri Luar Negeri Datuk Seri Dr Zambry Abdul Kadir, Malaysia dan rakan kongsi lain, "ASEAN telah mengkaji semula pelaksanaan 5PC yang tidak dapat dilaksanakan dengan berkesan kerana cabaran yang dihadapi oleh pihak Junta Myanmar."Usaha juga sedang dilakukan bagi memastikan langkah aman dan berkesan dalam menangani isu di Myanmar."Malaysia dan negara ASEAN tidak akan membiarkan perkara itu tanpa dikenakan tindakan terhadap pihak Junta di Myanmar. Kita akan kemuka beberapa cadangan ini kepada pemimpin di peringkat sidang mesyuarat kemuncak nanti tentang langkah-langkah yang akan dilakukan."Ia berdasarkan semakan bagi memastikan keberkesanan isu Myanmar ini dapat ditangani dan dilakukan sebaiknya," katanya kepada pemberita di sini.Zambry turut menekankan tentang kepentingan perpaduan dan keharmonian dalam ASEAN sebagai pemacu serantau yang aman dan stabil ke arah membina komuniti mampan dan berdaya tahan.Perkembangan isu jenayah rentas sempadan turut dibincangkan semasa Mesyuarat Majlis Komuniti Politik-Keselamatan ASEAN ke-27.Selain itu, Malaysia juga membangkitkan isu penipuan pekerjaan dalam mesyuarat sebelum ini dan ini menjadi antara agenda utama perbincangan hari ini.Malaysia mendapat kerjasama baik daripada beberapa negara yang turut terkesan dengan isu sama termasuk Kemboja, Filipina dan Thailand selain merakamkan penghargaan kepada negara-negara tersebut kerana menghulurkan bantuan.


Panglima ATM bakal tamatkan perkhidmatan

KUANTAN, 4 September- Sebanyak 38 aset udara mengiringi istiadat perbarisan penghargaan kepada Panglima Angkatan Tentera Malaysia (ATM), Jeneral Tan Sri Affendi Buang bagi meraikan hari persaraan beliau yang akan tamat perkhidmatan pada Februari 2024 selepas 44 tahun berkhidmat dalam Tentera Udara Diraja Malaysia (TUDM) khususnya dan Angkatan Tentera Malaysia (ATM) amnya.Selain itu tujuh pesawat statik dipamerkan di padang kawat terbabit manakala 31 pesawat pelbagai kategori terdiri pesawat pejuang, angkut dan helikopter yang terdiri daripada aset Tentera Darat (TDM), Tentera Udara Diraja Malaysia (TUDM) dan Tentera Laut Diraja Malaysia (TLDM) terlibat dalam lintas hormat di ruang udara.Jeneral Tan Sri Affendi dalam ucapannya, yakin pengganti beliau Jeneral Tan Sri Mohammad Ab Rahmah pada 6 September depan mempunyai kemampuan dalam meneruskan kesinambungan legasi dalam ATM."Secara peribadi saya yakin dan percaya bahawa bakal pengganti saya ini mempunyai kemampuan yang unik dan tersendiri, untuk meneruskan kesinambungan legasi dan hasrat yang telah dibina selama ini."Landskap keselamatan serantau dan global semakin kompleks pada hari ini yang menuntut ATM untuk dikemudikan seorang pemimpin generasi moden lebih bertenaga produktif dan kompetitif," katanya di sini.Hampir empat tahun menjalankan tugas sebagai panglima ATM memberikan peluang untuk berkenalan dengan warga dari ketiga-tiga perkhidmatan. Istiadat perbarisan itu turut dihadiri Panglima Tentera Laut, Laksamana Tan Sri Abdul Rahman Ayob; Panglima Tentera Udara, Jeneral Tan Sri Mohd Asghar Khan Goriman Khan; Panglima Angkatan Bersama, Leftenan Jeneral Datuk Noor Mohamad Akmar Mohd Dom dan Ketua Staf Markas ATM, Leftenan Jeneral Datuk Arman Rumaizi Ahmad Acara istiadat perbarisan itu melibatkan 63 pegawai dan 723 anggota lain-lain pangkat dua kontinjen daripada TDM dan satu kontinjen masing-masing dari TLDM dan TUDM yang diketuai oleh Leftenan Kolonel Hassan Basri Tajul Ariffin dari TUDM.

Jeneral Tan Sri Affendi Buang merupakan Panglima ATM ke-21 setelah mengambil alih jawatan berkenaan daripada Jeneral Tan Sri Zulkifli Zainal Abidin, pada 2 Januari 2020. Anak kelahiran Sarawak itu mula memasuki perkhidmatan TUDM pada 1980 setelah menamatkan pengajian di Maktab Tentera Diraja Malaysia, Sungai Besi. Selepas ditauliahkan sebagai Leftenan Muda TUDM dan dianugerahkan sayap penerbangan pada tahun 1982, kerjaya Affendi sebagai Juruterbang Pesawat Pejuang bermula dengan pesawat MB339A, A4-PTM Skyhawk dan MiG-29 Fulcrum sehingga berjaya memperoleh lebih 2,000 jam pengalaman penerbangan. Antara penganugerahan tertinggi yang dicapai ialah Panglima Gagah Angkatan Tentera dan Panglima Mangku Negara yang telah dikurniakan oleh Yang di-Pertuan Agong, Al-Sultan Abdullah Riayatuddin Ál-Mustafa Billah Shah yang membawa gelaran Tan Sri.


SMK Ghafar Baba juara Sketsa Rukun Negara

MASJID TANAH, 4 September- Sekolah Menengah Kebangsaan (SMK) Ghafar Baba muncul juara Pertandingan Sketsa Rukun Negara Peringkat Negeri Melaka daripada 46 buah sekolah menengah di negeri itu.Sekolah itu membawa pulang wang tunai RM2,000, piala dan sijil penghargaan selain akan mewakili Melaka ke peringkat kebangsaan pada Oktober ini.Naib johan pertandingan itu dimenangi SMK Ayer Molek yang membawa pulang wang tunai RM1,500, piala dan sijil penghargaan manakala tempat ketiga dimenangi SMK Sungai Rambai yang membawa pulang wang tunai RM1,000, piala serta sijil penghargaan.Penganjuran Pertandingan Sketsa Rukun Negara Peringkat Negeri Melaka dilihat mampu memupuk semangat jati diri dan cintakan negara dalam kalangan masyarakat terutama golongan muda.Exco Sains, Teknologi, Inovasi dan Komunikasi Digital negeri Melaka Datuk Fairul Nizam Roslan berkata, melalui sketsa berkenaan pelajar diberi kefahaman lebih mendalam berkenaan Rukun Negara."Kelab Malaysiaku bagi 46 buah sekolah diwujudkan di Melaka memang bertujuan untuk memupuk semangat cintakan negara."Selain daripada penubuhan kelab ini pertandingan ini boleh menerapkan semangat cintakan kepada negara dan memupuk jati diri anak Malaysia itu sendiri," katanya kepada pemberita selepas merasmikan Pertandingan Sketsa Rukun Negara Peringkat Negeri Melaka di Kompleks Falak Al-Khawarizmi , Tanjung Bidara di sini.


Ahmad Maslan hormat keputusan mahkamah

KUANTAN, 4 September- Ahli Majlis Kerja Tertinggi (MKT) UMNO, Datuk Seri Ahmad Maslan menghormati keputusan mahkamah yang melepaskan tanpa membebaskan (DNAA) Datuk Seri Dr Ahmad Zahid Hamidi daripada 47 pertuduhan rasuah, pecah amanah dan pengubahan wang haram dana Yayasan Akalbudi.Beliau secara peribadi sudah mengetahui kes tersebut adalah tidak berasas sejak Datuk Seri Ahmad Zahid dituduh pada 2018.Ahmad Maslan berasa lega dengan keputusan itu, UMNO dan Presidennya boleh diteruskan dengan imej positif dan bebas daripada tohmahan politik.Presiden UMNO itu menjadi mangsa pendakwaaan politik kerana keengganannya untuk membubarkan parti itu dan menyertai Parti Bersatu tanpa syarat, seperti yang diminta Tun Dr Mahathir selaku Pengerusi Parti Bersatu pada waktu itu.Mengimbau kembali tahun 1996, beliau berkata perkara sama juga berlaku apabila Tun Dr Mahathir meminta Tan Sri Tengku Razaleigh Hamzah untuk membubarkan parti Semangat 46 dan memasuki UMNO tanpa syarat."Saya lega perkara ini akhirnya selesai dan boleh kita teruskan imej Presiden UMNO dan parti tentunya positif daripada tohmahan dan tuduhan yang dibuat oleh pihak-pihak yang tidak suka kepada kami," katanya kepada pemberita selepas Program Jelajah Negeri Sempena Belanjawan 2024 di Negeri Pahang Darul Makmur, di sini.Dalam masa sama Ahmad Maslan berharap pemimpin-pemimpin UMNO lain yang juga menjadi mangsa pendakwaaan politik terpilih akan dibebaskan selain keadilan dapat ditegakkan dan rakyat diminta untuk memberi kepercayaan terhadap sistem kehakiman negara.

(Ahmad Zahid Hamidi di Mahkamah Tinggi Kuala Lumpur)


Jom Bisnes Negeri Johor 2023: Usaha MARA bangun masyarakat perdagangan, perindustrian

JOHOR BAHRU, 4 September- Program Jom Bisnes Negeri Johor 2023 yang dianjurkan Majlis Amanah Rakyat (MARA), berperanan penting dalam memberi pendedahan kepada orang ramai berkenaan program keusahawanan dan pendidikan MARA.Inisiatif itu secara tidak langsung memberi nilai tambah positif, dalam usaha MARA membangunkan masyarakat perdagangan dan perindustrian bumiputera menerusi program berkenaan.Timbalan Menteri Kemajuan Desa dan Wilayah, Datuk Rubiah Wang berkata program dijalankan dapat melonjakkan kedudukan bumiputera di dalam negara serta mampu bersaing di peringkat global.Selain itu, Skim Pembiayaan Perniagaan MARA telah memanfaatkan 285 penerima di Johor, melibatkan peruntukan RM30 juta dalam tempoh Januari hingga Ogos tahun ini."Untuk bantuan RM30 juta merupakan dana disediakan MARA, kepada usahawan dalam pelbagai kategori, ada yang suburb, maksudnya baru di peringkat permulaan."Sebab kita ada dana dalam bentuk geran, ada juga dalam bentuk soft loan, dia banyak kategori perniagaan dan juga dari sudut bantuan dari machine tadi, total menerima manfaat ialah 285," katanya.

(Timbalan Menteri Kemajuan Desa dan Wilayah, Datuk Rubiah Wang)

Beliau berkata demikian semasa melawat Program Jom Bisnes Negeri Johor 2023 di Kompleks Usahawan Teknologi Mara, Universiti Teknologi Malaysia, di sini.Program menyaksikan 110 pelajar kurang berkemampuan daripada lima sekolah, menerima bantuan persekolahan Yayasan Pelajaran MARA.Johor menerima kemudahan premis perniagaan MARA tertinggi dalam negara, iaitu 60 projek di sepuluh daerah dalam negeri melibatkan 931 lot perniagaan.MARA juga komited memberi kemudahan bantuan peralatan atau mesin pelbagai industri kepada enam usahawan Johor, manakala enam usahawan lain menerima kemudahan inkubator di Johor Bahru.


RM68 juta untuk 15 PBT Perak menaik taraf, bina kemudahan awam

IPOH, 4 September- Kementerian Pembangunan dan Kerajaan Tempatan (KPKT) meluluskan sejumlah peruntukan bernilai RM68 juta kepada 15 Pihak Berkuasa Tempatan (PBT) di Perak.Dana itu diperuntukkan menerusi Peruntukan Pembangunan BP1.Menterinya, Nga Kor Ming berkata ia merangkumi projek bina baru kemudahan, menaik taraf dan menyelenggara infrastruktur awam bagi keselesaan serta kesejahteraan rakyat di negeri itu.Setakat Ogos 2023, pihaknya juga telah meluluskan 29 projek di bawah Majlis Bandaraya Ipoh (MBI) bagi tujuan tersebut dan sebahagian projek itu telahpun dimulakan."KPKT melalui JKT (Jabatan Kerajaan Tempatan) sentiasa bekerjasama dengan PBT di seluruh Malaysia bagi merealisasikan perancangan pembangunan demi meningkatkan mutu perkhidmatan serta kesejahteraan rakyat. KPKT telah meluluskan sebanyak RM5.78 juta bagi penambahbaikan serta penyelenggaraan dan penggantian lif yang akan dilaksanakan Lembaga Perumahan dan Hartanah Perak (LPHP) dan Bahagian Pelaksanaan dan Perkhidmatan Jurutera KPKT pada tahun ini," kata Kor Ming kepada pemberita dalam sidang media Program Sentuhan Kasih KPKT di Tambun, Perak dan menerusi program itu RM10.73 juta diluluskan untuk manfaat penduduk Tambun.

(Menteri KPKT, Nga Kor Ming dalam lawatan kerja rasminya di Perak)

Turut hadir, Exco Perumahan dan Kerajaan Tempatan Perak, Sandrea Ng Shy Ching serta ADUN Hulu Kinta, Muhamad Arafat Varisai Mahamad.Selain itu, turut diumumkan adalah projek menurap jalan, naik taraf longkang serta baik pulih pagar di kampung-kampung baru dalam daerah Ulu Kinta antaranya Kanthan Baru, Tanah Hitam dan Changkat Kinding.


47 aduan berkenaan harga, bekalan beras diterima KPDN

KULIM, 4 September- Kementerian Perdagangan Dalam Negeri dan Kos Sara Hidup (KPDN) menerima 47 aduan yang disalurkan kepada Kementerian Pertanian dan Keterjaminan Makanan (KPKM) melibatkan aduan harga, bekalan dan lain lain berkaitan beras sejak Ops Jamin dilancarkan pada 7 Julai sehingga 2 September lalu.  Timbalan Menteri KPDN Fuziah Salleh, berkata KPDN akan mempergiatkan pemeriksaan di bawah OPS JAMIN bagi membenteras isu penukaran label kampit beras yang dikhuatiri berlaku susulan pelarasan harga baharu bagi beras putih import. Sebanyak 1,053 pemeriksaan bawah OPS JAMIN telah dilaksanakan di seluruh negara hasil kolaborasi bersepadu KPDN dan KPKM sejak Sabtu lalu."Kebanyakan aduan yang diterima adalah berkenaan harga beras import. Jadi itu tidak boleh diambil tindakan kerana tidak melibatkan beras tempatan."Selain itu, aduan ini turut disiasat disebabkan beras tiruan kerana ada mungkin dicampur beras tempatan dan beras import. Jadi ini agak susah untuk dibuktikan, melainkan ia dapat dibuktikan," katanya kepada pemberita selepas Majlis Pelancaran Inisiatif Payung Rahmah bersama SJ Circle Sdn Bhd di Kulim State di sini.Bagaimanapun Fuziah berkata, tindakan tegas akan dilakukan sekiranya pengilang, pemborong dan peruncit tidak mematuhi perudangan yang telah ditetapkan."Harga beras tempatan dikawal iaitu RM2.60 per kilogram. Manakala harga beras import tiada kawalan harga dan terserah pada pasaran."Ada dua akta yang mengawal selia isu beras, Akta Kawal Selia Padi dan Beras Akta 522 dipertangungjawabkan kepada KPKM. Ia boleh dipenjarakan tidak melebihi tempoh dua tahun atau kedua duanya. Bagi orang perseorangan manakala bagi syarikat kesalahan boleh didenda RM50,000 sekiranya didapati bersalah mengikut Seksyen 21 Akta Kawal SeliA Padi dan Beras," katanya.


Rakyat Johor sambut baik usaha baik pulih HSA seperti diumumkan PM

JOHOR BAHRU, 4 September- Peruntukan RM500 juta yang diumumkan Perdana Menteri, Datuk Seri Anwar Ibrahim semalam bagi menambah baik kemudahan di Hospital Sultanah Aminah (HSA) mendapat maklum balas positif daripada rakyat Johor.Perubahan itu nyata dinantikan mereka memandangkan HSA sentiasa sesak dengan bilangan pesakit yang ramai.Bagi peniaga, Sivasanggari Sellamuni yang mempunyai janji temu rawatan di hospital berkenaan secara berkala memaklumkan, bersyukur dengan manfaat tersebut."Saya salah seorang pesakit yang selalu pergi ke HSA. Saya memang ada jadual untuk rawatan di HSA. (Jadi) saya berterima kasih dengan kerajaan sekarang terutama PMX kita (Anwar Ibrahim) dan Menteri Besar, Datuk Onn Hafiz Ghazi."Dengan usaha mereka ini, saya rasa masalah pesakit-pesakit yang berkunjung ke HSA akan berkurangan," katanya di sini.Sementara itu, bagi peniaga, Shahrin Harun, manfaat berkenaan diharap dapat mengurangkan kesesakan di wad pesakit."Pengalaman pak cik, orang rumah (isteri) pak cik pun sakit, jadi selalu masuk ke sana (wad), pak cik selalu nampak keadaan di situ, dengan katilnya terlampau sesak," katanya.Terdahulu, Anwar menyatakan mahu projek tambah baik kemudahan HSA di sini terutama ruang parkir bertingkat dilaksanakan dengan segera bagi memberi keselesaan kepada pesakit dan mengurangkan kesesakan di hospital itu."(Isu) pakir menjadi satu masalah, bukan kata orang luar, (tetapi) kita tempatan pun kadang-kadang masalah juga."(Jadi) baguslah (usaha baik pulih), sebab sekarang ini kalau kita tengok pun HSA itu bangunan sudah lama, lepas itu kalau daripada segi pesakit luar, kalau kita tengok pun kesian, dengan keadaan yang sempit," luah pesara, Mohd Amin Abdullah.Begitu juga bagi pesara, Mustafa Harun yang menyifatkan usaha membaik pulih HSA adalah terbaik kerana hospital berkenaan sudah lama tidak diselenggara secara besar-besaran."Itu satu idea baik, sebab apa, saya pun dulu bekas kakitangan HSA di bahagian farmasi. Boleh kata, sudah lama punya cerita ini, berapa puluh tahun dah. (Sekiranya) jadi realiti, ia satu kebaikan untuk kakitangan dan pesakit luar," katanya.Peruntukan tersebut telah mendapat kelulusan daripada Kementerian Kewangan dan Kementerian Ekonomi bagi menyelesaikan isu mendesak berkaitan HSA sebelum membuka ruang kepada cadangan pembinaan HSA2.

(Mohd Amin Abdullah dan Mustafa Harun)

Berita berkaitan:Segerakan projek tambah baik kemudahan HSA, terutama ruang parkir - PM


Perak guna GIS rangka dasar dan buat keputusan

IPOH, 4 September- Kerajaan Perak akan mengguna pakai sepenuhnya teknologi Sistem Maklumat Geografi (GIS) bagi merangka dasar dan membuat keputusan.Menteri Besar Perak Datuk Seri Saarani Mohamad berkata, penggunaan GIS secara meluas oleh agensi kerajaan negeri berupaya membawa perubahan dalam aspek pengurusan pentadbiran yang lebih cekap.Pihaknya telah menubuhkan Unit PerakGIS di bawah Unit Perancang Ekonomi Negeri (UPEN) yang bertanggungjawab mengkoordinasi dan membangunkan pangkalan data geospatial agensi kerajaan negeri."Program ini merupakan inisiatif bawah agenda ketiga Perak Sejahtera 2030 iaitu pembuatan keputusan berpacukan data yang akan memacu pembangunan negeri dan kesejahteraan rakyat menerusi pemodenan dalam tadbir urus yang berasaskan data yang tepat," katanya kepada pemberita selepas merasmikan Program Aspirasi Geospastial Negeri Perak di Bangunan Perak Darul Ridzuan, di sini.Unit PerakGIS UPEN berjaya membangunkan aplikasi Geobencana yang merupakan pelaporan digital kawal selia bencana untuk kegunaan Jawatankuasa Pengurusan Bencana Negeri Perak.Aplikasi berkenaan membolehkan pihak bertanggungjawab menilai kawasan-kawasan bencana, memantau jumlah mangsa banjir dan kapasiti semasa pusat pemindahan sementara secara terus.


Calon Parlimen Pulai, DUN Simpang Jeram manfaat media sosial

JOHOR BAHRU, 4 September- Calon Parlimen Pulai dan DUN Simpang Jeram terus memanfaatkan waktu kempen Pilihan Raya Kecil (PRK) yang berbaki empat hari lagi menerusi media sosial mereka seperti Facebook dan TikTok bagi menarik masyarakat untuk mengundi pada Sabtu ini.Calon PH di Pulai, Suhaizan Kaiat memuat naik video di TikTok berkenaan program ramah mesra bersama penduduk di Projek Perumahan Rakyat (PPR) Melana Indah Fasa Satu  bersama Timbalan Perdana Menteri, Datuk Seri Dr Ahmad Zahid Hamidi.Meninjau akaun TikToknya, rata-rata video dimuat naik mencatatkan lebih 10,000 tontonan dengan pengikut beliau semakin bertambah kepada 7,725 pengikut.Berdasarkan aktiviti kempen hari ini, Suhaizan turut meluangkan masa menghadiri temu bual secara eksklusif bersama pengamal media.Sementara calon PH di Simpang Jeram, Ir Nazri Abdul Rahman juga memaksimumkan penggunaan media sosial dengan memuat naik aktiviti kempen secara fizikal ketika beramah mesra bersama pengundi. Bagi calon Perikatan Nasional (PN) Parlimen Pulai, Zulkifli Jafaar juga menggunakan medium sama untuk menyiarkan rangkuman kempen sama seperti Calon PN di DUN Simpang Jeram, Dr Mazri Yahya yang berkongsi tips berkaitan gaya hidup sihat.


Pasar Kubang Pasu lokasi pilihan KOMTIS

KOTA BHARU, 4 September- Pasar Kubang Pasu menjadi antara lokasi pilihan bagi Program Komunikasi Tindakan Setempat (KOMTIS) di Kelantan. Pasar tertua di bandar Kota Bharu itu dipilih berdasarkan ia menjadi pusat ekonomi masyarakat setempat sekali gus bertindak sebagai nadi di kawasan berkenaan.Ahli Dewan Undangan Negeri (ADUN) Kota Lama Dr Hafidzah Mustakim berkata, "Program Jabatan Penerangan (JAPEN) Kelantan dengan kerjasama pelbagai agensi itu mengunakan semangat tekad perpaduan penuhi harapan." Ia membawa mesej kemerdekaan dan Hari Kebangsaan untuk kesejahteraan rakyat seperti Wawasan Malaysia MADANI sedang dipelopori oleh Kerajaan Perpaduan. Program selama dua hari itu memfokuskan aspek kebersihan dan keceriaan Pasar Kubang Pasu dengan aktiviti gotong-royong diadakan bersama pelbagai agensi, penduduk setempat dan Komuniti MADANI."Satu masalah pasar ini kalau boleh beri fokus dengan melaksanakan gotong-royong. Selain membersihkan kawasan, mengecat dan menyembur air. Kerjasama agensi pun bagus," katanya kepada pemberita dalam sidang media selepas Program KOMTIS di Pasar Kubang Pasu di sini hari ini. Pengarah JAPEN Kelantan Muhd Nor Aswadi Md Nor turut hadir pada majlis itu.


Henti kempen keagamaan, elak hukum fatwa tidak sepatutnya

KUALA LUMPUR, 4 September- Semua pihak terlibat dalam pilihan raya kali ini dinasihatkan untuk menghentikan segala kempen yang menyentuh sentimen keagamaan dan perkauman. Menteri di Jabatan Perdana Menteri (Hal Ehwal Agama), Datuk Dr. Na'im Mokhtar berkata, "kecenderungan pihak-pihak yang mengeluarkan hukum berkaitan syarak dengan sewenang-wenangnya tanpa disiplin yang sepatutnya boleh menimbulkan salah faham dalam masyarakat dan mencemar kesucian ajaran Islam."Dalam satu kenyataan beliau berkata, "negara ini mempunyai pihak berautoriti dalam mengeluarkan pandangan hukum atau fatwa mengenai sesuatu perkara." Dr Naim berharap "semua menghormati pihak berautoriti tersebut dan tidak terpengaruh dengan hukum-hukum yang dikeluarkan bagi tujuan kepentingan politik." Selain itu, beliau turut menyeru semua pihak agar bertanggungjawab untuk menghormati kesucian agama Islam, menjaga perpaduan dan keamanan masyarakat pelbagai kaum dan agama. Perkara itu disebabkan kenyataan seorang pemimpin politik tular di media sosial menyatakan haram hukumnya sekiranya memberikan undi kepada calon daripada parti politik berbeza yang bertanding bagi Pilihan Raya Kecil (PRK) di Parlimen Pulai.

(Tangkap layar kenyataan media Datuk Dr. Na'im Mokhtar)


Kebenaran terserlah, Ahmad Zahid mangsa pendakwaan politik – Setiausaha Agung UMNO

(Ahmad Zahid Hamidi di pekarangan di Mahkamah Tinggi Kuala Lumpur)

KUALA LUMPUR, 4 September- UMNO menzahirkan rasa bersyukur dengan keputusan Mahkamah Tinggi Kuala Lumpur hari ini yang melepas tanpa membebaskan Presidennya, Datuk Seri Dr Ahmad Zahid Hamidi daripada kesemua baki 47 kes tuduhan rasuah, pecah amanah dan pengubahan wang haram dana Yayasan Akalbudi.Setiausaha Agungnya, Datuk Dr. Asyraf Wajdi Dusuki berkata, pihak pendakwaan memperaku bahawa pendakwaan yang dibuat selama ini adalah secara tergesa-gesa."Salah satu daripada 11 alasan Pendakwa Raya di Mahkamah Tinggi memberhentikan pendakwaan hari ini memperakui bahawa pendakwaan yang dibuat selama ini secara tergesa-gesa sedangkan siasatan tidak sempurna boleh menjejaskan kredibiliti Jabatan Peguam Negara dan SPRM (Suruhanjaya Pencegahan Rasuah Malaysia), yang diperlihatkan menjadi alat pembunuhan musuh politik oleh pihak berkuasa," katanya dalam kenyataan.Tambah beliau, UMNO selama ini yakin dan percaya bahawa Timbalan Perdana Menteri itu adalah mangsa pendakwaan politik yang dilakukan ketika Tun Mahathir dilantik kali kedua sebagai Perdana Menteri ketujuh sejurus selepas Pilihan Raya Umum ke-14 (PRU Ke-14)."Lebih malang lagi, kes pendakwaan politik ini tetap diteruskan selepas Tan Sri Muhyiddin Yassin dilantik sebagai Perdana Menteri, walaupun Tan Sri Idrus Harun dan Tan Sri Azam Baki masing-masing telah dilantik sebagai Peguam Negara dan Ketua Pesuruhjaya SPRM yang baharu menggantikan Tommy Thomas dan Lattheefa Koya."Untuk rekod, Mahkamah Tinggi Shah Alam sebelum ini telah membebaskan dan melepaskan, sekali gus membersihkan nama baik Ahmad Zahid terhadap 40 kes pertuduhan yang terbukti tiada asas dan prima facie untuk didakwa dan disabitkan sebarang kesalahan jenayah pada 23 September 2022," katanya.Asyraf Wajdi berkata, UMNO berpendirian tegas agar di bawah Kerajaan Perpaduan, segala pendakwaan politik yang memperalatkan sistem keadilan negara tidak lagi berulang. "Jabatan Peguam Negara dan SPRM mesti terus bebas dan berani melaksanakan amanah mereka untuk melaksanakan keadilan tanpa rasa takut dan pilih kasih terhadap mana-mana pihak termasuklah terhadap pimpinan UMNO dan ahli-ahli UMNO sendiri," tambahnya.

Berita berkaitan:Ahmad Zahid lepas tanpa bebas 47 tuduhan


Perkasa TVET, tawar peluang kepada pelajar cenderung bukan akademik

KUALA LUMPUR, 4 September- Pendidikan dan Latihan Teknikal dan Vokasional (TVET) perlu diperkasa bagi menarik minat golongan muda memilih bidang kemahiran.Langkah itu boleh membuka laluan kerjaya bagi anak muda yang kurang berminat dalam pendidikan bidang akademik.Timbalan Ketua Pengarah (Pembangunan) Jabatan Pembangunan Kemahiran Kementerian Sumber Manusia (KSM), Dr. Mohd Yusoff Abu Bakar berkata guru memainkan peranan dalam menilai serta membimbing anak murid dari peringkat sekolah. "Jadi, guru-guru merupakan antara tonggak utama dalam memainkan peranan penting untuk menilai mereka ini. Menilai pelajar, mana yang jenis cepat belajar, sederhana cepat dan yang perlahan. Bagi yang cepat belajar, kita lepaskan mereka untuk sambung ke peringkat lebih tinggi dan beri galakan serta dorongan yang sepatutnya.Namun, bagi pelajar yang kurang meminati akademik ini, para guru boleh syorkan mereka untuk pilih bidang kemahiran. Jelaskan kepada mereka tentang bidang berkenaan supaya mereka ini lebih terbuka dalam mencorak masa depan," kata Mohd Yusoff kepada pemberita RTM selepas menjadi tetamu dalam Selamat Pagi Malaysia pagi tadi, di Angkasapuri Kota Media.

Tambahnya, usaha dan kerjasama pelbagai pihak diperlukan bagi mencapai sasaran 35 peratus tenaga kerja berkemahiran tinggi menjelang tahun 2030.


Ahmad Zahid lepas tanpa bebas 47 tuduhan

KUALA LUMPUR, 4 September- Datuk Seri Dr Ahmad Zahid Hamidi dilepas tanpa dibebaskan oleh Mahkamah Tinggi daripada 47 tuduhan rasuah, pecah amanah dan pengubahan wang haram dana Yayasan Akalbudi.

Hakim Datuk Collin Lawrence Sequerah memutuskan demikian selepas membenarkan permohonan Timbalan Pendakwa Raya, Datuk Mohd Dusuki Mokhtar memaklumkan Jabatan Peguam Negara telah menerima representasi Timbalan Perdana Menteri itu bagi menggugurkan kesemua tuduhan.Semasa prosiding, pihak pendakwaan ingin memberhentikan semua prosiding terhadap Ahmad Zahid berdasarkan 11 alasan, mengikut peruntukan 145 Perlembagaan Persekutuan. Bagaimanapun, peguam bela, Datuk Hisyam Teh Poh Teik memohon Ahmad Zahid dibebaskan daripada semua tuduhan kerana ia tidak adil kepada anak guamnya untuk menangguhkan perbicaraan ke satu tempoh yang tidak tentu. 10 April lalu, Ahmad Zahid mengemukakan representasi kepada Jabatan Peguam Negara (AGC) setebal 200 muka surat mengandungi fakta dan bukti baharu dalam usaha menggugurkan 47 pertuduhan rasuah, pecah amanah dan pengubahan wang haram yang dihadapinya.Beliau dihadapkan ke mahkamah pada 2018, manakala perbicaraan bermula pada 2019 dengan mendengar keterangan seramai 99 saksi pendakwaan.

(Ahmad Zahid Hamidi hadir di Mahkamah Tinggi Kuala Lumpur, hari ini)


Kembara Kenali Borneo, Agong dan Permaisuri mulakan jelajah dari Tawau

TAWAU, 4 September- Pelancaran penjelajahan Kembara Kenali Borneo yang berlangsung hari ini bakal memahat 1001 kenangan antara kedua pemimpin tertinggi negara, Seri Paduka Baginda Yang di-Pertuan Agong dan Raja Permaisuri Agong bersama rakyat Sabah dan Sarawak.Tawau, Sabah dipilih sebagai lokasi permulaan penjelajahan dan akan tamat di Telok Melano, Sarawak.Cuaca hujan mengiringi perjalanan baginda berdua pagi ini hingga ke Lahad Datu.Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan memulakan siri dari 0 Kilometer Tawau menuju ke Menara Kayangan, Lahad Datu sejauh 146 kilometer.Acara pelancaran Kembara Kenali Borneo keberangkatan Seri Paduka baginda berdua disempurnakan Tuan Yang Di-Pertua Negeri Sabah, Tuan Yang Terutama Tun Datuk Seri Panglima Dr Haji Juhar Datuk Mahiruddin.Perjalanan tuanku berdua bersama 70 rombongan diiringi bacaan selawat oleh kumpulan-kumpulan selawat yang berada di sepanjang perjalanan sekitar bandar Tawau.Selain itu, pelatih jururawat, kakitangan Jabatan Kastam Diraja Malaysia (JKDM) serta orang ramai turut berada di bahu jalan untuk melambai sebagai tanda ucapan selamat jalan kepada Yang Di Pertuan Agong dan Raja Permaisuri Agong.


Pembukaan Arked Niaga Wang Kelian, pacu semula aktiviti ekonomi

PADANG BESAR, 4 September - Pembukaan semula Arked Niaga Wang Kelian sejak 26 Ogos lalu dilihat bakal melonjakkan kembali aktiviti pelancongan dan ekonomi penduduk setempat. Lokasi yang terletak bersempadan antara Malaysia dan Thailand itu mula ditutup sejak Mei 2015, akibat penemuan kubur besar dan pandemik COVID-19 yang menyebabkan pekan Wang Kelian itu menjadi "pekan mati". Menurut Penaung Pertubuhan Kebajikan Anak Jati Perlis (JATI), Datuk Dr Fathul Bari Mat Jahya, usaha kerajaan negeri bersama Jabatan Perhutanan Negeri membuka kembali Arked Niaga Wang Kelian sangat dialu-alukan bersempena Tahun Melawat Perlis 2024-2025 nanti. Namun begitu, dalam usaha membantu peniaga tempatan, beliau memohon agar Kementerian Dalam Negeri (KDN) melihat kembali kemudahan pergerakan sehingga dua kilometer tanpa pasport atau pas sempadan antara kedua-dua negara yang pernah dikuat kuasa pada 1993 hingga 2015 lalu.

(Penaung Pertubuhan Kebajikan Anak Jati Perlis (JATI), Datuk Dr Fathul Bari Mat Jahya)

"Sepatutnya kita memikirkan soal penjanaan ekonomi untuk peniaga-peniaga kecil, kedai-kedai kita sebab kalau kita pergi sebelah sana pun (Thailand), yang dijual ada juga barang-barang kita. Contohnya sardin, makanan-makanan kita dan sebagainya. Sayang sekiranya jika kita tidak bangunkan kawasan sini. Oleh itu, saya minta KDN dapat mempertimbang semula dan membuat kajian teliti demi pembangunan ekonomi setempat," kata Fathul Bari kepada pemberita pada Karnival Hero Pengguna Peringkat Negeri Perlis di Arked Niaga Wang Kelian. Laluan Wang Kelian menjadi laluan pilihan kepada ramai pelancong tempatan dan luar negara selain daripada laluan Padang Besar.Agensi kerajaan negeri dan Persekutuan turut disaran memperbanyak program di kawasan berkenaan dalam usaha menarik kehadiran pengunjung.


Hukuman setimpal pendera kanak-kanak dibentang di Dewan Rakyat Oktober ini

KUALA LUMPPUR, 4 September- Hukuman yang setimpal di bawah Rang Undang-Undang Suruhanjaya Kanak-Kanak Malaysia perlu dikenakan terhadap pendera kanak-kanak agar jenayah tersebut dapat dibendung.Menteri Pembangunan Wanita, Keluarga dan Masyarakat, Datuk Seri Nancy Shukri berkata, cadangan itu akan dibentangkan di Dewan Rakyat pada Oktober ini.Jelas beliau, pelaksanaan rang undang-undang berkenaan perlu efektif serta selaras dengan Akta Kanak-Kanak 2001 (Pindaan) 2016. Seksyen 31(1)(a) Akta Kanak-Kanak 2001 memperuntukkan hukuman denda tidak melebihi RM50,000 dan 20 tahun penjara bagi kesalahan mendera, mengabaikan dan menganiaya kanak-kanak.


36 PATI dari KB ditahan di TBS

KUALA LUMPUR, 4 September- Seramai 36 orang pendatang tanpa izin (PATI) warga Bangladesh dan Myanmar ditahan dalam satu operasi khas oleh Jabatan Imigresen Malaysia di Terminal Bas Bersepadu (TBS) di sini, Rabu lalu.

Ketua Pengarahnya, Datuk Ruslan Jusoh berkata, mereka terdiri daripada 32 lelaki dan empat wanita warga asing menaiki bas dari Kota Bharu ke Kuala Lumpur yang dipercayai memasuki Malaysia melalui laluan tidak diwartakan.20 daripadanya merupakan lelaki warga Bangladesh serta 12 lelaki dan empat wanita warga Myanmar berusia antara 19 hingga 14 tahun."Pasukan operasi berjaya mengesan tiga buah bas ekspres yang berasingan, membawa PATI di Lebuhraya Pantai Timur dan mengekori ketiga-tiga bas terbabit sehingga ke TBS."Pemeriksaan dilakukan sebaik kesemua penumpang turun daripada bas," katanya dalam kenyataan.Semakan lanjut mendapati pasport PATI tidak memiliki cap keselamatan sah, serta tidak mempunyai dokumen perjalanan diri yang sah, malah terdapat juga PATI memiliki rekod senarai hitam kesalahan lampau.Ruslan berkata, modus operandi sindiket adalah membawa masuk PATI ke Malaysia melalui negara jiran sebelum diseludup masuk menerusi laluan haram. "PATI berkenaan akan dibawa ke Pulau Pinang dan Kuala Lumpur untuk bekerja secara tidak sah. Mereka menggunakan pengangkutan awam bagi mengaburi mata pihak berkuasa," katanya.Tambah beliau, pihak sindiket mengenakan bayaran sebanyak RM10,000 bagi setiap seorang PATI.Kesemua PATI tersebut ditahan dibawah Akta Imigresen 1959/63 dan ditahan di Depot Imigresen Semenyih untuk siasatan lanjut.


Nahas Segamat: Remaja 15 tahun dalam keadaan stabil - Polis

SEGAMAT, 4 September- Remaja lelaki yang terlibat dalam nahas lima kenderaan yang meragut nyawa enam ahli keluarganya di Kilometer 5, Jalan Segamat-Kuantan di sini, Jumaat lepas, dilaporkan dalam keadaan stabil.Ketua Polis Daerah, Superitandan Ahmad Zamry Marinsah berkata, mangsa, Abdullah Amir Ruddin, 15, yang dirawat di unit rawatan rapi (ICU) Hospital Segamat masih menggunakan alat bantuan pernafasan."Pada 2 September lalu, pukul 6.30 petang, polis Segamat telah terkesan satu laporan berita yang mendakwa mangsa sudah meninggal dunia."Polis Segamat mengesahkan bahawa berita tersebut tidak benar, jumlah mangsa kemalangan maut setakat ini kekal enam orang," katanya dalam kenyataan.Justeru, pihaknya memohon agar semua pihak tidak mengeluarkan sebarang berita yang tidak pasti kesahihannya kerana ia boleh memberi kesan kepada emosi keluarga yang masih bersedih. "Segala perkembangan akan dimaklumkan dari masa ke semasa."Pihak media dinasihatkan agar mendapatkan segala maklumat daripada pihak berwajib sebelum mengeluarkan sebarang berita bagi memastikan berita yang dikeluarkan adalah benar-benar sahih," katanya.Dalam nahas Jumaat lepas, ibu dan bapa mangsa, Norahimah Noor Muhammad, dan Amir Ruddin Ismail, serta empat beradik mangsa meninggal dunia dan jenazah kesemua mereka dikebumikan dalam satu liang lahad  di Tanah Perkuburan Islam Ubudiah, Parit Jawa, Muar.

(Abdullah Amir Ruddin (belakang kiri) bersama ibu dan bapa serta empat adik-beradiknyayang terkorban di Segamat, Jumaat lalu)

Berita berkaitan:Nahas Segamat: Mangsa ketujuh meninggal dunia berita palsu - Exco Johor


Polis terima empat laporan berhubung harimau belang berkeliaran

HULU SELANGOR, 3 September - Polis Hulu Selangor mengesahkan telah menerima empat laporan berhubung kejadian seekor harimau belang berkeliaran di sekitar Batang Kali, Goh Tong Jaya, Serendah dan Kuala Kubu Bharu, di sini.Timbalan Ketua Polis Daerah Hulu Selangor, Deputi Superintenden Mohd Asri Mohd Yunus berkata pihaknya telah memaklumkan kejadian itu kepada Jabatan Perlindungan Hidupan Liar dan Taman Negara (Perhilitan) untuk mengambil tindakan awal bagi memastikan keselamatan masyarakat terjamin.

"Pihak Perhilitan sedang menjalankan siasatan berhubung kejadian seekor harimau yang sedang berkeliaran dengan memasang beberapa kamera untuk mengenal pasti kedudukan haiwan itu. "Orang ramai diminta untuk berwaspada dan berhati-hati ketika menjalankan aktiviti berkebun, mendaki bukit, memasuki hutan dan sebagainya. Orang ramai juga dinasihatkan supaya bertenang dan tidak gusar berhubung kejadian tersebut," katanya menerusi kenyataan.Untuk itu, Mohd Asri berkata orang ramai yang mempunyai sebarang maklumat berkaitan haiwan itu boleh tampil ke mana-mana balai polis berhampiran atau boleh menghubungi Ibu Pejabat Polis Daerah Hulu Selangor di talian 03-60641132.


Ribut: 36 peniaga terjejas terima bantuan ihsan RM1,000

IPOH, 3 September- Bantuan ihsan sebanyak RM1,000 diberikan kepada 36 peniaga Ipoh Night Market, di sini, yang terjejas akibat kejadian ribut Rabu lalu.Penyampaian bantuan disempurnakan Menteri Besar Perak, Datuk Seri Saarani Mohamad.Bantuan daripada kerajaan negeri itu, diharap sedikit sebanyak membantu meringankan beban kesemua peniaga terjejas."Walaupun kita tahu jumlah itu bukanlah mencukupi untuk mengganti rugi, sekurang-kurangnya mereka ada wang untuk memulakan kembali tindakan."Sebab kita faham barang-barang jualan telah hampir musnah kerana pada hari berkenaan (menyambut ambang merdeka) mereka telah membuat persiapan untuk menjual barangan dengan bilangan yang lebih besar," kata Saarani.Beliau ditemui media selepas meninjau tapak perniagaan berkenaan, di sini hari ini.

(Menteri Besar Perak, Datuk Seri Saarani Mohamad (dua, kanan) melihat keadaan khemah yang rosak melibatkan 36 peniaga ketika meninjaulokasi kejadian ribut di Ipoh Night Market hari ini/Foto Bernama)


KBS tawar perkhemahan keluarga di Kem Wawasan Negara

REMBAU, 3 September- Kementerian Belia dan Sukan (KBS) menerusi Institut Pembangunan dan Kecemerlangan Kepimpinan (i-LEAD) menawarkan program rintis berbentuk perkhemahan keluarga dalam usaha untuk merakyatkan fasiliti KBS dan memberi manfaat kepada orang ramai untuk beriadah.Menterinya, Hannah Yeoh berkata Program Perkhemahan Keluarga merupakan inisiatif Rakan Muda yang menjadi platform pengisian masa berkualiti dan penyatuan perpaduan dalam kalangan belia."Jadi dengan adanya program perkhemahan keluarga ini kita merakyatkan fasiliti KBS iaitu Kem Wawasan yang kita ada...selalu tempat ini dijaga dengan baik dan kita bawa masuk belia untuk program kepimpinan i-LEAD."Tetapi pada hujung minggu, Sabtu dan Ahad kita tahu banyak keluarga di luar sana memerlukan fasiliti untuk beriadah, berekreasi bersama keluarga dan kita nak pastikan tempat itu tempat selamat dan Kem Wawasan merupakan fasiliti yang ideal untuk melaksanakan program ini," katanya.

(Menteri Belia dan Sukan, Hannah Yeoh)

Beliau berkata demikian pada program Pelancaran Perkhemahan Keluarga di Kem Wawasan Negara Ulu Sepri, di sini hari ini.Program tersebut akan diperluaskan ke enam buah Kem Wawasan Negara lain iaitu Kem Wawasan Langkawi, Kem Wawasan Balik Pulau, Pulau Pinang,  Kem Wawasan Ulu Kenas, Perak, Kem Wawasan Maran, Pahang, Kem Wawasan Kundasang, Sabah dan Kem Wawasan Besut, Terengganu.Ia akan diadakan secara percuma bagi bulan pertama; bermula 1 hingga 30 September setiap Sabtu dan Ahad; manakala masa akan datang dikenakan bayaran yang minimum atau pada kadar mampu bayar sebagai salah satu inisiatif Rahmah KBS dalam perihal belia dan sukan.Sementara itu, rata-rata keluarga yang turut menyertai program tersebut amat berpuas hati dengan fasiliti serta kemudahan yang terdapat di Kem Wawasan Negara Ulu Sepri, Rembau."Kemudahan kalau di luar tak berapa...kalau 'private' bergantung kepada kemudahan dan ia akan jadi lebih mahal... kalau macam ini (Kem Wawasan) sudah lengkap, kemudian murah seronoklah," kata suri rumah, Rosalinda Idrus."Kem Wawasan dahulu asal masa zaman sekolah lagi saya memang sudah 'camping' di sini dan kem ini dulu daripada orang tak berapa kenal, sudah banyak penambahbaikan...jadi perkhemahan keluarga ini memang sangat baguslah, menurut kerani, Rahayu Mohd Razali.


Pakej 5G Rahmah: Agihan telefon bimbit, KKD pantau Telco terlibat

KUALA LUMPUR, 3 September- Sebanyak 47,000 unit telefon bimbit bawah Pakej 5G Rahmah bakal diagihkan ke semua pusat pengedaran syarikat perkhidmatan telekomunikasi (Telco).Menteri Komunikasi dan Digital, Fahmi Fadzil berkata bagi memastikan angka itu mencukupi, pemantauan akan dilakukan kepada Telco terlibat."Ramai yang sangat berminat malah ada yang bertanya kenapa model telefon sekian ada ataupun tidak ada di pasaran."Jadi dari segi kuantiti samada telefon Samsung ataupun Honor yang telah diumumkan sebelum ini, saya difahamkan minggu ini ada lebih kurang 47,000 unit telefon bimbit yang akan tiba di Malaysia untuk diagihkan ke semua 'distribution point' bagi syarikat Telco masing-masing," katanya.

(Menteri Komunikasi dan Digital, Fahmi Fadzil)

Beliau bercakap kepada media selepas merasmikan Program Kita MADANI Aspirasi Malaysia 2023 peringkat Wilayah Persekutuan Kuala Lumpur dan Putrajaya, di sini hari ini.Pakej 5G Rahmah ditawarkan bermula 31 Ogos lalu, dengan kontrak langganan selama 24 bulan terbuka untuk seluruh rakyat Malaysia.Pakej itu menawarkan pakej telefon pintar 5G pelan data dengan harga telefon pintar jenama Samsung A14 5G dan Honor 90 Lite 5G serendah RM240 berserta pelan data sebanyak 60GB pada harga RM60 sebulan.

Tidak bersikap kuku besi pada mediaDalam perkembangan lain, Fahmi memberitahu Kerajaan Perpaduan masih berpegang pendirian mempertahankan kebebasan media.Beliau memberi jaminan kerajaan tidak akan bersikap kuku besi terhadap hak serta kebebasan media.Bagaimanapun, tiada kompromi terhadap laporan berbentuk fitnah dan tidak benar."Sepanjang saya berkhidmat sebagai Menteri Komunikasi dan Digital (KKD) tidak ada seorang wartawan pun yang telah ditahan pihak polis, tidak ada satu surat khabar pun yang telah ditutup seperti yang pernah berlaku sebelum ini."Dan ini sudah pasti adalah satu perkara yang kita akan pertahankan, sebagai seorang yang telah begitu lama, sebelum saya menjadi ahli parlimen pun...memperjuang dan mempertahan hak media dan kebebasan media."Semestinya dalam saya menggalas tanggungjawab sebagai Menteri KKD...saya juga terus berpegang kepada prinsip-prinsip itu," jelasnya.Beliau mengulas kritikan beberapa pihak terhadap tindakan Suruhanjaya Komunikasi dan Multimedia Malaysia (MCMC), menyekat kandungan tertentu yang disiarkan oleh portal berita dan laman dalam talian masing-masing.


KPKM jumpa Bernas, pesawah bincang bekalan beras Khamis ini

AYER KEROH, 3 September - Kementerian Pertanian dan Keterjaminan Makanan (KPKM) akan mengadakan pertemuan dengan Padiberas Nasional Berhad (Bernas) dan pesawah, Khamis ini bagi membincangkan berkaitan bekalan beras tempatan negara. Menterinya, Datuk Seri Mohamad Sabu berkata ia berikutan tindakan penyelarasan harga beras putih import oleh Bernas sejajar dengan harga terkini beras putih import di pasaran antarabangsa.

"Itu yang kita akan seimbangkan, kita minta pengeluar-pengeluar dan pengilang-pengilang semua dan pihak FAMA akan membantu untuk mereka hantar di mana tempat-tempat yang berlaku kekurangan beras tempatan."Penguatkuasaan akan kita pertingkatkan supaya beras tempatan tidak dilabelkan sebagai beras import untuk mereka membuat keuntungan segera. Ini pihak penguatkuasa akan bertindak dengan lebih kerap dan lebih tegas dalam hal ini," katanya.Beliau berkata demikian kepada pemberita selepas merasmikan Karnival Jualan Mega Agro Madani Peringkat Kebangsaan 2023 di Dataran Sejarah, di sini.KPKM Ogos lalu telah mengadakan sesi dialog bersama pengilang beras di Kedah bagi memaklumkan mengenai dasar semasa negara berkaitan bekalan itu.


Agong, Permaisuri mulakan 'Kembara Kenali Borneo'

TAWAU, 3 September - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berangkat tiba di lapangan Terbang Tawau bagi memulakan pengembaraan julung kali mendekati rakyat di Sabah dan Sarawak. 'Kembara Kenali Borneo' melibatkan perjalanan lebih 2,154 kilometer sehingga 13 September ini merupakan peluang keemasan rakyat beramah mesra dengan pasangan diraja serta delegasi.

Pesawat membawa Seri Paduka berdua yang berlepas dari Pangkalan Tentera Udara Diraja Malaysia, Subang mendarat pukul 1.50 tengah hari, sebelum Al-Sultan Abdullah dan Tunku Azizah disambut Yang Dipertua Negeri Sabah Tun Juhar Mahiruddin dan isteri Toh Puan Norlidah R.M Jasni.Turut hadir Timbalan Perdana Menteri, Datuk Seri Fadillah Yusof, Ketua Menteri Sabah Datuk Seri Hajiji Noor, Premier Sarawak Tan Sri Abang Johari Tun Openg, Speaker Dewan Undangan Negeri Sabah Datuk Seri Kadzim M Yahya dengan ditemani isteri masing-masing.Al-Sultan Abdullah kemudian berkenan melalui Kawalan Kehormatan Setempat daripada Batalion Ke-26 Rejimen Askar Melayu Diraja (26 RAMD). Sebelum meninggalkan Lapangan Terbang Tawau, Al-Sultan Abdullah dan Tunku Azizah turut berkenan bergambar bersama 40 kanak-kanak daripada Tadika Kemas dan Perpaduan di daerah ini, yang berpakaian tradisional pelbagai etnik.Al-Sultan Abdullah yang memandu sendiri kereta dengan ditemani Tunku Azizah, turut berkenan beramah mesra, bersalaman dan berswafoto dengan orang ramai.


TVET OKU: Kerajaan pertimbang permudah syarat

JOHOR BAHRU, 3 September - Kerajaan sedia mempertimbang syarat kelayakan untuk golongan Orang Kurang Upaya (OKU) untuk mengikuti program Pendidikan dan Latihan Teknikal dan Vokasional (TVET).Perdana Menteri, Datuk Seri Anwar Ibrahim berkata keperluan itu bagi memudahkan kemasukan kumpulan sasar ke program TVET bersesuaian keupayaan masing-masing.

"Untuk TVET saya akan bawa kepada mesyuarat Jemaah Menteri iaitu untuk memastikan semua agensi kerajaan dan kementerian, pastikan pengambilannya ini dipengerusikan Datu Seri Dr. Ahmad Zahid.

"Walaupun ada kelonggaran untuk OKU maksudnya syarat yang ada keupayaan kita akan berikan ruang ini, saya tidak fikir terlalu masalah," katanya pada sesi soal jawab pada program Temu Anwar di Universiti Teknologi Malaysia (UTM) Skudai, di sini.Anwar merujuk kepada pertanyaan peserta OKU yang merupakan alumni UTM yang ingin tahu keperluan menilai semula syarat menyertai TVET bagi golongan itu.Sementara itu, mengulas mengenai cadangan Kad Siswa Rahmah, Anwar berkata perkara itu akan dibawa ke mesyuarat Jemaah Menteri."Kad Siswa Rahmah masih dalam program, saya tidak pasti bila akan dilaksana, dalam sidang jemaah menteri akan saya bawa," katanya.Pada Jun lalu, Allahyarham Datuk Seri Salahuddin Ayub memaklumkan perbincangan telah dilaksana bersama Kementerian Kewangan serta Kementerian Pengajian Tinggi berhubung pengenalan semula kad siswa rahmah.


Kemalangan babit enam sekeluarga maut, YDP Agong zahir takziah

KUALA LUMPUR, 3 September- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga mangsa kemalangan maut di Jalan Segamat-Kuantan.Seri Paduka Baginda berdua juga menzahirkan harapan agar seluruh keluarga mangsa sabar dan tabah menghadapi dugaan ini.Baginda mendoakan agar roh-roh Allahyarham dan Allahyarhamah ditempatkan bersama dengan orang-orang beriman.Kemalangan enam sekeluarga maut yang berpunca daripada sebuah lori pasir yang hilang kawalan lalu memasuki laluan bertentangan sebelum bertembung dengan kereta dinaiki keluarga mangsa.Mereka yang maut akibat parah di kepala ialah pemandu Perodua Alza, Amir Ruddin Ismail (46 tahun) isterinya, Norahimah Noor Muhamad (43 tahun), anaknya Fatimatulzahrah (17 tahun), Seri Khadijah Aqilah (13 tahun), Rufaidatul Asyariyah, (10 tahun) dan Muhammad Assyakrawi (5 tahun).Anak ketiga mangsa Abdullah Amir Ruddin, 15 masih dirawat di Unit Rawatan Rapi (ICU), Hospital Segamat dan kini ditidurkan.